“Muleke Obugumiikiriza Butuukirize Omulimu Gwabwo”—Yakobo 1:4 | Ogw’Okusoma\nBISOME MU Albanian American Sign Language Amharic Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English Estonian Fijian Finnish Finnish Sign Language French Georgian German Greek Guarani Gujarati Gun Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Macua Malagasy Malay Malayalam Marathi Maya Mexican Sign Language Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus)\n“Muleke obugumiikiriza butuukirize omulimu gwabwo, mulyoke mubeere abatuukiridde era abakola obulungi mu byonna nga temulina kibabulako mu buli kintu kyonna.”—YAK. 1:4.\nENNYIMBA: 135, 139\nBiki ebinaakuyamba okugumiikiriza?\nAbamu ku bantu abaayoleka obugumiikiriza be baluwa?\nKitegeeza ki ‘okuleka obugumiikiriza okutuukiriza omulimu gwabwo’?\n1, 2. (a) Kiki kye tuyigira ku ngeri Gidiyoni n’abasajja be 300 gye baayolekamu obugumiikiriza? (Laba ekifaananyi waggulu.) (b) Okusinziira ku Lukka 21:19, lwaki kikulu okuba abagumiikiriza?\nOLUTALO lwali lwa maanyi nnyo. Eggye lya Isirayiri eryali liduumirwa Omulamuzi Gidiyoni lyali limaze ekiro kiramba nga liwondera abalabe baalyo Abamidiyaani n’abalala abaali babeegasseeko okulwanyisa Isirayiri. Lyali lyakabawondera ebbanga lya mayiro nga 20! Bayibuli etubuulira ekyaddirira: “Awo Gidiyoni n’atuuka ku Yoludaani n’asomoka. Ye n’abasajja ebisatu abaali naye, baali bakooye.” Kyokka Gidiyoni n’abasajja be baali tebannawangula lutalo, kubanga abalabe baabwe baali bakyasigaddewo bangi nga bawerera ddala nga 15,000. Okuva bwe kiri nti Abayisirayiri baali bamaze emyaka mingi nga babonyaabonyezebwa Abamidiyaani, Gidiyoni n’abasajja be baali bakimanyi nti kino si kye kyali ekiseera okulekulira. N’olwekyo, okusobola okusaanyizaawo ddala abalabe baabwe, beeyongera okubawondera okutuusa lwe baabawangula.—Balam. 7:22; 8:4, 10, 28.\n2 Naffe tuli mu lutalo olw’amaanyi. Abalabe baffe bazingiramu Sitaani, ensi ye, n’obutali butuukirivu bwaffe. Abamu ku ffe tumaze emyaka mingi nga tulwana olutalo olwo era Yakuwa atuyambye okutuuka ku buwanguzi obutali bumu. Kyokka oluusi tuyinza okuwulira nga tukooye okulwanyisa abalabe baffe oba okulindirira enkomerero y’enteekateeka eno ey’ebintu. Mu butuufu, tetunnawangulira ddala lutalo lwaffe. Yesu yagamba nti ffe abandibaddewo mu nnaku ez’enkomerero twandyolekaganye n’okugezesebwa okw’amaanyi era n’okuyigganyizibwa okw’amaanyi. Era yagamba nti okusobola okutuuka ku buwanguzi kyanditwetaagisizza okugumiikiriza. (Soma Lukka 21:19.) Okugumiikiriza kye ki? Biki ebinaatuyamba okugumiikiriza? Biki bye tuyigira ku abo abaagumiikiriza? Era tuyinza tutya ‘okuleka obugumiikiriza okutuukiriza omulimu gwabwo’?—Yak. 1:4.\nOKUGUMIIKIRIZA KYE KI?\n3. Okugumiikiriza kye ki?\n3 Okusinziira ku Bayibuli, okugumiikiriza kisingawo ku kugumira obugumizi ebigezo oba ebizibu. Okugumiikiriza kizingiramu ebirowoozo byaffe n’omutima gwaffe, oba engeri gye tweyisaamu nga tufunye ebizibu. Omuntu omugumiikiriza ayoleka obuvumu era aba munywevu. Ekitabo ekimu kigamba nti Okugumiikiriza “kwe kuba n’omwoyo ogusobola okugumira ebintu nga totuusa butuusa luwalo wabula ng’olina essuubi ekkakafu. Ye ngeri esobozesa omuntu okwaŋŋanga embeera enzibu, n’atassa birowoozo bye ku bizibu by’afuna wabula n’abissa ku birungi ebiri mu maaso.”\n4. Lwaki tuyinza okugamba nti okwagala kwe kutukubiriza okuba abagumiikiriza?\n4 Okwagala kwe kukubiriza Abakristaayo okuba abagumiikiriza. (Soma 1 Abakkolinso 13:4, 7.) Okwagala kwe tulina eri Yakuwa kutukubiriza okugumira ekintu kyonna kasita kiba nti kituukagana ne by’ayagala. (Luk. 22:41, 42) Okwagala kwe tulina eri bakkiriza bannaffe kutusobozesa okugumiikiriza obutali butuukirivu bwabwe. (1 Peet. 4:8) Okwagala kwe tulina eri bannaffe mu bufumbo kutuyamba okugumira “okubonaabona” abafumbo bonna kwe bafuna era kutuyamba okunyweza obufumbo bwaffe.—1 Kol. 7:28.\n5. Lwaki Yakuwa asobola okutuyamba okugumiikiriza?\n5 Saba Yakuwa akuyambe. Yakuwa ye “Katonda awa obugumiikiriza n’okubudaabuda.” (Bar. 15:5) Ye yekka asobola okutegeera mu bujjuvu ebizibu bye twolekagana nabyo awamu n’engeri embeera gye tubaamu, enneewulira zaffe, n’ekikula kyaffe gye bikwata ku ngeri gye tweyisaamu. N’olwekyo amanyi bulungi kye twetaaga okusobola okugumiikiriza. Bayibuli egamba nti: “Awa abo abamutya bye baagala; awulira okuwanjaga kwabwe n’abanunula.” (Zab. 145:19) Naye Katonda addamu atya essaala zaffe nga tumusabye okutuyamba okugumiikiriza?\n6. Nga Bayibuli bw’egamba, Yakuwa ‘atuteerawo atya obuddukiro’ nga tugezesebwa?\n6 Soma 1 Abakkolinso 10:13. Bwe tusaba Yakuwa atuyambe nga tufunye ebizibu, ‘atuteerawo obuddukiro.’ Yakuwa abaako ky’akolawo okuggyawo ebizibu ebyo? Oluusi bw’atyo bw’akola. Naye emirundi egisinga atuteerawo obuddukiro ‘tusobole okugumiikiriza’ ebizibu ebyo. Yakuwa atuwa amaanyi ge twetaaga okusobola “okugumira byonna n’okugumiikiriza n’essanyu.” (Bak. 1:11) Ate era olw’okuba Yakuwa atumanyi bulungi, tasobola kuleka mbeera kwonooneka kutuuka ku kigero kye tutasobola kugumira.\n7. Waayo ekyokulabirako ekiraga ensonga lwaki twetaaga emmere ey’eby’omwoyo okusobola okugumiikiriza.\n7 Nyweza okukkiriza kwo ng’olya emmere ey’eby’omwoyo. Abantu abalinnya Olusozi Everest, olusingayo obuwanvu mu nsi, bakozesa amaanyi mangi nnyo okusinga ku ago agava mu mmere omuntu owa bulijjo gy’alya. Okusobola okulinnya olusozi olwo ne balutuuka ku ntikko, abantu abo baba balina okulya emmere esinga ku ya bulijjo basobole okufuna amaanyi agamala okusobola okulutuuka ku ntikko. Mu ngeri y’emu, bwe tuba ab’okweyongera okuweereza Yakuwa okutuukira ddala ku nkomerero, tulina okufuba okulya emmere ey’eby’omwoyo nnyingi nga bwe kisoboka. Tulina okufuba ennyo okusoma Bayibuli, okwesomesa, n’okubeerawo mu nkuŋŋaana. Ebintu ebyo binyweza okukkiriza kwaffe kubanga bituyamba okufuna “emmere etaggwaawo ereeta obulamu obutaggwaawo.”—Yok. 6:27.\n8, 9. (a) Okusinziira ku Yobu 2:4, 5, nsonga ki enkulu gye tusaanidde okulowoozaako nga twolekagana n’ebizibu? (b) Bw’oba oyolekagana n’ebizibu, kafaananyi ki k’oyinza okukuba?\n8 Jjukiranga ensonga ekwata ku bugolokofu bwaffe. Omuweereza wa Yakuwa bw’aba ayolekagana n’ebigezo mu bulamu bwe, wabaawo ebintu bingi ebiba bizingirwamu. Engeri gye tweyisaamu nga twolekagana n’okugezesebwa esobola okulaga obanga tutwala Yakuwa ng’Omufuzi w’Obutonde Bwonna. Sitaani, oyo awakanya obufuzi bwa Yakuwa yasoomooza Yakuwa ng’agamba nti: “Omuntu anaawaayo byonna by’alina olw’obulamu bwe. Kale golola omukono gwo okwate ku magumba [ga Yobu] n’omubiri gwe, olabe obanga taakwegaanire mu maaso go.” (Yob. 2:4, 5) Sitaani yagamba nti tewali muntu aweereza Yakuwa olw’okuba amwagalira ddala. Kati Sitaani yakyusa endowooza ye eyo? Nedda! Nga wayiseewo ebyasa bingi, Sitaani bwe yagobebwa mu ggulu, yayogerwako nga “avunaana baganda baffe . . . , abavunaana emisana n’ekiro mu maaso ga Katonda waffe!” (Kub. 12:10) Sitaani teyeerabiranga nsonga gye yaleetawo ekwata ku bugolokofu bw’omuntu. Ayagala nnyo okulaba nga tukkiriza ebizibu okutulemesa okweyongera okuwagira obufuzi bwa Yakuwa.\n9 N’olwekyo buli lw’ofuna ebizibu, kuba akafaananyi kano. Sitaani ne badayimooni nga bali ku ludda olumu nga bagamba nti ebizibu by’olina bigenda kukuleetera okulekera awo okuweereza Yakuwa. Ate Yakuwa, Omwana we, abaafukibwako amafuta abaazuukizibwa, ne bamalayika nga bali ku ludda olulala bakuwagira. Basanyufu okukulaba nga buli lunaku oyoleka obugumiikiriza era ng’owagira obufuzi bwa Yakuwa. Era owulira Yakuwa ng’akugamba nti: “Mwana wange beeranga wa magezi osanyusenga omutima gwange, ndyoke mbeere n’eky’okuddamu eri oyo ansoomooza.”—Nge. 27:11.\n10. Bwe kituuka ku kufumiitiriza ku mikisa egiva mu kugumiikiriza, tuyinza tutya okukoppa Yesu?\n10 Lowooza ku birungi ebiva mu kugumiikiriza. Kuba akafaananyi ng’otambula olugendo oluwanvu era ng’otuuse mu kibira ekikutte enzikiza. Buli wamu w’otunula wakutte enzikiza. Kyokka oli mukakafu nti singa weeyongera okutambula ojja kutuuka ku nkomerero y’ekibira ekyo olabe ekitangaala. Mu ngeri y’emu, oluusi tuyinza okuwulira ng’ebizibu bye twolekagana nabyo bituyitiriddeko. Ne Yesu ayinza okuba nga yawulirako bw’atyo. Bwe yali ku ‘muti ogw’okubonaabona,’ yali mu bulumi bwa maanyi era abantu ababi baamwogerera ‘ebigambo ebifeebya.’ Ekyo kye kiseera ekyasingayo okuba ekizibu mu bulamu bwe! Wadde kyali kityo, Yesu yagumiikiriza “olw’essanyu eryateekebwa mu maaso ge.” (Beb. 12:2, 3) Yafumiitiriza ku birungi ebyandivuddemu ng’agumiikirizza, naddala ku ky’okuba nti ekyo kyandiviiriddeko erinnya lya Katonda okutukuzibwa n’okukiraga nti Yakuwa y’agwanidde okufuga obutonde bwonna. Embeera enzibu Yesu gye yayolekagana nayo yali ya kaseera buseera, naye empeera gye yandifunye mu ggulu yandibadde ya lubeerera. Naffe leero ebimu ku bizibu bye twolekagana nabyo bya maanyi nnyo era bitunyiga. Naye tusaanidde okukijjukira nti ebizibu bye twolekagana nabyo nga tuli mu kkubo erituusa mu bulamu obutaggwaawo bya kaseera buseera.\n11. Lwaki tusaanidde okulowooza ku byokulabirako by’abo “abaagumiikiriza”?\n11 Si ffe ffekka abagumiikiriza. Okusobola okuyamba Abakristaayo okugumira ebizibu Sitaani by’abaleetera, omutume Peetero yawandiika nti: “Mumuziyizenga nga muli banywevu mu kukkiriza, nga mumanyi nti ne baganda bammwe bonna mu nsi boolekagana n’okubonaabona kwe kumu kwe mwolekagana nakwo.” (1 Peet. 5:9) Ebyokulabirako by’abo “abaagumiikiriza” bituyamba okulaba engeri gye tuyinza okusigala nga tuli banywevu, bitukakasa nti tujja kutuuka ku buwanguzi, era bitujjukiza nti bwe tunaasigala nga tuli beesigwa tujja kufuna empeera. (Yak. 5:11) Ka tulabeyo abamu ku abo abaagumiikiriza. \n12. Kiki kye tuyigira ku bakerubi abaateekebwa ku ludda olw’ebuvanjuba olw’olusuku Edeni?\n12 Bakerubi. Ekyokulabirako ky’abamu ku bamalayika abaasooka okulabibwa abantu kituyigiriza okubeera abagumiikiriza nga tuweereddwa omulimu ogutali mwangu. Yakuwa Katonda ‘yateeka bakerubi ku ludda olw’ebuvanjuba olw’olusuku Edeni n’ekitala ekyaka era nga kyetooloola obutasalako, okukuumanga ekkubo eryali ligenda ku muti ogw’obulamu.’  (Lub. 3:24) Kya lwatu nti bakerubi abo tebaatondebwa nga ba kukola mulimu ogwo! Ggwe ate oba ekibi n’obujeemu tebyali mu ntegeka za Yakuwa. Tewali wonna we tusoma nti bakerubi abo, bamalayika abali ku ddaala erya waggulu ennyo, beemulugunya nga bagamba nti omulimu ogwo gwali gwa wansi nnyo ku bo. Tebeenyiwa mulimu ogwo ne balekera awo okugukola. Mu kifo ky’ekyo, baayoleka obuwulize ne bakola omulimu ogwo okutuusa lwe baagumaliriza, oboolyawo mu kiseera ky’Amataba ga Nuuwa. Kirabika omulimu ogwo baagukolera emyaka egisukka mu 1,600!\n13. Kiki ekyayamba Yobu okugumira ebizibu bye yayolekagana nabyo?\n13 Yobu. Bwe kiba nti olina obulwadde obw’amaanyi, oba nga mikwano gyo oba ab’eŋŋanda zo baayogera ebigambo ebikumalamu amaanyi, oba ng’olumwa olw’okufiirwa omuntu wo, ekyokulabirako kya Yobu kisobola okukuzzaamu amaanyi. (Yob. 1:18, 19; 2:7, 9; 19:1-3) Wadde nga yali tamanyi nsibuko y’ebizibu bye yali afuna, Yobu yasigala nga mwesigwa. Lwaki? “Yali atya Katonda.” (Yob. 1:1) Yobu yali mumalirivu okusanyusa Katonda mu mbeera ennungi n’embi. Katonda yayamba Yobu okufumiitiriza ku bintu eby’ekitalo bye yali akoze ng’akozesa omwoyo gwe omutukuvu. Ekyo kyayamba Yobu okwongera okuba omukakafu nti mu kiseera ekituufu Katonda yandiggyeewo ebizibu bye yalina. (Yob. 42:1, 2) Ekyo kyennyini kye kyaliwo. ‘Yakuwa yakomya okubonaabona kwa Yobu n’amuddizaawo eby’obugagga bye. Yamuwa ebintu ebikubisaamu emirundi ebiri ebyo bye yalina olubereberye.’ Yobu yafa “ng’akaddiye era ng’amatidde ennaku z’obulamu bwe.”—Yob. 42:10, 17.\n14. Okusinziira ku 2 Abakkolinso 1:6, obugumiikiriza bwa Pawulo bwaganyula butya abalala?\n14 Omutume Pawulo. Abalabe ba Katonda bakuyigganya oba bakuyisa bubi? Oli mukadde mu kibiina oba omulabirizi akyalira ebibiina era nga muli owulira nti obuvunaanyizibwa bw’olina bukusukkiriddeko? Fumiitiriza ku kyokulabirako kya Pawulo. Yayolekagana n’okuyigganyizibwa okw’amaanyi era yali yeeraliikirira ng’alowooza ku bakkiriza banne abaali mu bibiina. (2 Kol. 11:23-29) Wadde kyali kityo, yasigala munywevu era yateerawo abalala ekyokulabirako ekirungi. (Soma 2 Abakkolinso 1:6.) Bw’ogumira ebizibu, kijjukirenga nti ekyokulabirako ky’oteekawo kijja kuzzaamu abalala amaanyi.\nOBUGUMIIKIRIZA ‘BUNAATUUKIRIZA OMULIMU GWABWO’ MU GGWE?\n15, 16. (a) ‘Mulimu’ ki obugumiikiriza gwe bulina okutuukiriza? (b) Waayo ebyokulabirako ebiraga engeri gye tuyinza ‘okuleka obugumiikiriza okutuukiriza omulimu gwabwo.’\n15 Yakobo yaluŋŋamizibwa okuwandiika nti: “Muleke obugumiikiriza butuukirize omulimu gwabwo.” Mulimu ki ogwo? Obugumiikiriza butusobozesa ‘okubeera abatuukiridde era abakola obulungi mu byonna nga tetulina kitubulako mu buli kintu kyonna.’ (Yak. 1:4) Emirundi mingi ebizibu bye tufuna byoleka wa obunafu bwaffe we buli, ekyo ne kituyamba okulaba we tulina okutereezaamu. Bwe tugumira ebizibu ebyo, kituyamba okwongera okukulaakulanya engeri ennungi. Ng’ekyokulabirako, kiyinza okutuyamba okwongera okuba abagumiikiriza, okubeera abantu abasiima, n’okuba abantu ab’ekisa.\nBwe tugumira ebizibu kituyamba okukulaakulanya engeri ennungi (Laba akatundu 15, 16)\n16 Okuva bwe kiri nti obugumiikiriza butuukiriza omulimu ogw’okutuyamba okwongera okwoleka engeri ennungi, tetusaanidde kumenya misingi gya Bayibuli olw’okwagala okuva mu bizibu bye tubaamu. Ng’ekyokulabirako, watya singa oyolekagana n’ekizibu eky’okulowooza ku bintu ebibi? Mu kifo ky’okugenda mu maaso ng’olowooza ku bintu ebyo, fuba okulaba ng’obyeggyamu mu bwangu. Ekyo kijja kukuyamba okuyiga okwefuga. Oyigganyizibwa omu ku b’eŋŋanda zo atali mukkiriza? Mu kifo ky’okulekera awo okuweereza Yakuwa, beera mumalirivu okweyongera okumuweereza. Ekyo kijja kukuyamba okweyongera okwesiga Yakuwa. Kijjukire nti bwe tuba ab’okusiimibwa mu maaso ga Katonda tulina okuba abagumiikiriza.—Bar. 5:3-5; Yak. 1:12.\n17, 18. (a) Waayo ekyokulabirako ekiraga obukulu bw’okugumiikiriza okutuuka ku nkomerero. (b) Ng’enkomerero egenda esembera, tusaanidde kuba bakakafu ku ki?\n17 Tulina okugumiikiriza okutuukira ddala ku nkomerero, so si kumala kaseera katono. Ng’ekyokulabirako: Watya singa emmeeri eyeetisse abantu ebbira. Okusobola okuwonawo, abantu abo baba balina okuwuga ne batuuka ku lukalu. Omuntu alekera awo okuwuga ng’ebula akabanga katono atuuke ku lukalu ekimutuukako kiba kye kimu n’ekyo ekituuka ku oyo eyalekedde awo amangu okuwuga. N’olwekyo, bwe tuba nga twagala okutuuka mu nsi empya, tulina okugumiikiriza okutuukira ddala ku nkomerero. Tusaanidde okuba n’endowooza ng’ey’omutume Pawulo eyagamba nti: “Tetulekulira.”—2 Kol. 4:1, 16.\n18 Tuli bakakafu nti Yakuwa ajja kutuyamba okugumiikiriza okutuuka ku nkomerero. Tukkiriziganya n’ebigambo bya Pawulo ebiri mu Abaruumi 8:37-39 awagamba nti: “Tuwangula okuyitira mu oyo eyatwagala. Ndi mukakafu nti ka kube kufa, oba bulamu, oba bamalayika, oba bufuzi, oba ebintu ebiriwo kati, oba ebigenda okujja, oba maanyi, oba bugulumivu, oba buziba, oba ekitonde ekirala kyonna, tewali kiyinza kutwawukanya ku kwagala kwa Katonda okuli mu Kristo Yesu Mukama waffe.” Kyo kituufu nti oluusi n’oluusi tujja kuwulira nga tuweddemu amaanyi. Wadde kiri kityo, ka tube bamalirivu okugumiikiriza okutuuka ku nkomerero, naffe tusobole okwogerwako nga Gidiyoni n’abasajja be nti: “Baali bakooye naye nga bakyawondera abalabe baabwe.”—Balam. 8:4.\n^  (akatundu 11) Osobola n’okusoma ku baweereza ba Katonda ab’omu kiseera kyaffe abaagumiikiriza. Ng’ekyokulabirako, Yearbook eya 1992, eya 1999, n’eya 2008 zoogera ku ngeri baganda baffe mu Ethiopia, mu Malawi, ne mu Russia gye baagumiikirizaamu.\n^  (akatundu 12) Bayibuli tetubuulira muwendo gwa bakerubi abaaweebwa omulimu ogwo.


Okuwulira okusaba kwa Bobi okuleeta obujulizi obulala kwa leero | Dembe FM 90.4\nOkuwulira okusaba kwa Bobi okuleeta obujulizi obulala kwa leero\nBya Anthony Wesaka\nKooti ensukulumu olwaleero egenda kuwlira okusaba kwa Robert Kyagulanyi Ssentamu, amanyiddwa nga Bobi Wine, mwayagalira bamwongere olunnaku olulala alumu okwongra okuleeta obujulizi bwe obwali bugobeddwa.\nKyagulanyi yaddukira mu kootti okuwakanya ebyava mu kulonda kwa bonna, okwaliwo nga 14 Janauary ebyateeka Yoweri Museveni mu buwanguzi okukulembera Uganda ekisanja ekyomukaaga.\nOlunnaku lwe ggulo kooti yalaze nti okusaba kwa Kyagulanyi kugenda kuwulirwa olwaleero, ngenjuuyi zombie batekeddwa okuberawo.\nKu lunnaku Lwokusattu, Kyagulanyi akulembera ekibiina kya National Unity Platform yagenda mu kooti nasaba bamukirize aleete obujulizi bwe obulala 127 bwebaali bagobye nga balumiriza nti bwatuuka kikerezi.\nOkuyita mu bannamateeka be, agamba nti obujulizi bwe buno, kuliko obuli mu buwandiike, obutambi, ebifananyi, namaloboozi, bukulu nnyo eri kooti mu kuwulira omusango guno nokulaga ebikolwa ebimeneya amateeka byayogerako ebyetobeka mu kulonda okwaliwo nga 14 January.\nKyaglanyi yeyakwatira ekibiina kya NUP bendera, wabula akakiiko kebyokulonda kalangirirra nti yakwata ekifo kyakubiri nga yafuna 35% atenga Museveni yawangulira ku 58%.\nYye Kyagulanyi agamba nti okulonda tekwagoberera mateeka, atenga kwetobeka bikolwa bingi okwali okubba akalaulu n’okutisatiisa abalonzi.


Bukedde Online - Vision Group egguddewo kampeyini y'okusiima abakyusizza embeera z'abaana\nVision Group egguddewo kampeyini y'okusiima abakyusizza embeera z'abaana\nObupande KCCA bwe yatadde ku nguudo butabu...\nVision Group egguddewo kampeyini y’okusiima abakyusizza embeera z’abaana\nKKAMPUNI ya Vision Group efulumya Bukedde okutandika enkya ku Lwokutaano etandise kaweefube w'okutumbula embeera z'abaana. Kaweefube ono waakumala emyezi esatu ng'atuumiddwa ‘Live Your Dream campaign' (ekivvuunulwa; Tuukiriza ekirooto kyo).\nKampeyini eno ewagiddwa ekitongole ekivunaanyizibwa ku bungi bw'abantu mu nsi yonna ekya United Nations Population Fund (UNFPA) ekirina ebiruubirirwa okuli; okuzaala abaana ab'ekigero, okukomya abakyala abafa nga bazaala awamu n'okukomya ebikolwa by'okutulugunya abakazi n'abawala.\nAbantu baabulijjo bagenda kuweebwa omukisa okuwa ebirowoozo ku by'okuzaala n'ebikwata ku ddembe lyabwe kiyambe abavunaanyizibwa okukola ku bizibu ebyo.\nOmubaka w'ekitongole kya UNFPA mu Uganda, Alain Sibenaler yagambye nti alina okukkiriza nti kaweefube ono ajja kubasobozesa okutuukiriza ebirooto byabwe. Kampeyini eno ekwatagana bulungi n'ekimu ku bigendererwa bya Vision Group eky'okusitula embeera z'abantu omuli n'ebyobulamu.\nWe gunaatuukira omwaka 2040, Uganda esuubirwa okubeera ng'ewezezza abantu obukadde 61, ng'abantu tebakyazaala nnyo nga n'omuwendo gw'abantu abakola gweyongedde. Kyokka embeera eno obutanyiga bantu kijja kusinziira ku ngeri Gavumenti gye yeetegeseemu. Kino kijja kwetaagisa gavumenti okwongera ssente mu byobulamu n'okukomya ebikolwa by'obuwangwa ebirabika nga bya mutawaana.\nUganda y'emu ku nsi ezisingamu abavubuka abafuna ennyo embuto mu mawanga agali wansi w'eddungu Sahara. Okunoonyereza okwakolebwa ekitongole kya Uganda Demographic Health Survey 2016 kulaga nti omuwala omu ku bataano abali wakati w'emyaka 15 ne 19 bafumbo nga ku bano omu ku buli bana yatandika dda okuzaala.\nWadde ng'omuwendo gw'abantu abazaala nga bukyali gukendedde okuva ku bitundu 43 mu 1995 okutuuka ku bantu 25 mu 2011, mu Uganda tewannaba kulaga njawulo y'amaanyi mu myaka 10 egiyise wadde nga waliwo kaweefube azze akolebwa Gavumenti n'abantu abalala.\nCatherine Mwesigwa, amyuka akulira olupapula lwa New Vision yagambye nti kampeyini eyatongozeddwa yaakuyamba abaana n'abantu bonna okukwatagana basalire wamu amagezi ku ngeri y'okugonjoola ebizibu ebibanyiga.\nMwesigwa yagambye nti abawala abakyali abato balina kubeera mu ssomero so si kuzaala, balina obutafumbizibwa awamu n'obutabakolako bikolwa bya kubakecula mu bintu by'ekyama.\nYasabye abawala bonna n'abali mu nkambi z'abanoonyi b'obubudamu bawagirwe basobole okwenyigira mu nkulaakulana y'eggwanga. Mu kampeyni eno abantu bajja kulonda abantu be balaba abafubye okukyusa abaana abato mu ngeri ezenjawulo. Ebikwata ku bazira omuli abasajja n'abakazi bijja kuba biwandiikibwako mu myezi esatu\nSsaabasumba avumiridde ekikolwa ky'okutulugunya abayizi b'e Makerere


Mbega ono omukambwe afulumizza ekiwandiiko kya miko musanvu ng’alumiriza Trump n’abakozi mu maka g’Obwapulezidenti aga White House okumanya emisango gino ne basalawo okugibikkirira.\nOkusinziira ku lupapula lwa New York Times, mbega ono yasindikibwa ekitongole kya CIA okulondoola ebigenda mu maaso mu maka g’Obwapulezidenti era omulimu guno abadde agukola.\nMu kiwandiiko kino, mbega alumiriza nti abakozi ba White House bwe baamala okuwulira emboozi ya Trump ne Pulezidenti wa Ukraine ng’amufalaasira okunoonyereza ku Joe Biden ne mutabani we, Hunter, baasalawo okugisangula mu bifo by’olukale omuterekebwa bwiino ne fayiro eza Pulezidenti n’abagenyi be ne babikweka mu kifo ekirala (server) era ne bakyusa n’amapeesa (codes) agaziggulawo ne beesirikira.\nNti yamaze kubanyigiriza nnyo n’okutandika okwasa ebyama olwo ne bagikkiriza okuziggyayo.\nEkiwandiik kya mbega ono bwe kyafulumye, Trump eyabadde mu kibuga New York yataamye n’alangirira nti kati bali mu lutalo.\nYasinzidde mu wooteeri ggaggadde eyitibwa Intercontinental Hotel e New York n’awera okufiira ku mbega eno n’abo baasuubiriza nti akola nabo.\nEbyazuuliddwa mbega eno byebavuddeko sipiika wa palamenti ya Amerika esookerwako Nancy Perosi okulangirira mu butongole nti batandise ku lugendo lw’okugoba Trump ku bwapulezidenti ng’ekisanja kye ekisooka tekinnaggwaako.\nTrump, ebintu byatandise okumwonoonekera mu August omwaka guno bwe kyazuuse nti yakubira Pulezidenti wa Ukraine, Volodymyr Zelensky n’amupepereza okusiiga enziro Munnabyabufuzi Joe Biden eyaliko omumyuka wa Pulezidenti mu biseera bya Barrack Obama.\nBiden y’omu ku beesowoddeyo okumwesimba ku Trump mu kalulu aka 2020.\nNg’ebula omwaka mulamba okutuuka ku kalulu mu November 2020, Biden aleebya Trump mu kunoonyereza okukoleddwa mu balonzi singa akalulu kakubwa leero, era Trump abadde yaggula ku Biden olutalo lw’ebigambo n’ekigendererwa ky’okumunafuya mu balonzi.\nEssimu eyazaalidde Trump ebizibu mbega n’agiketta yagiwugulumiza Pulezidenti Zelensky nga July 25, 2019.\nOmubaka Kalwanga bamutabukidde ku by’ekkomo ku myaka


Bukedde Online - Omunigeria alaze ensonga ezaamuviiriddeko okusasaanya ebifaananyi bya Luzinda ng'ali bukunya\nOwoomuluka awerennemba na gwa ttaka\nAba ManU bampisaamu amaaso - Sir Alex Ferguson\nBakasukidde ab’e Ntinda ebintu\nEngeri Valencia gye yakomezza ejjoogo lya Barcelona\nKinalwa omuwandiisi wa Pulezidenti aziikwa...\nOMUNIGERIA afulumizza ebifaanaanyi eby’obuseegu ebiraga ng’omuyimbi Desire Luzinda ali bukunya, n’agamba nti kino akikoze kulaga bwenzi bwa Desire bw’asirikidde okumala ebbanga.\nFranklin Emuobor Ebenhron agamba nti Desire amutwala nga mukyala we era nga bamaze ebbanga erisukka mu myaka ena nga baagalana nti kyokka we bituuse alabika atendewaliddwa olw’enneeyisa ye ey’okubeera n’abasajja abangi ate nga buli kimu akimuwa.\nFranklin yaweerezza ebifaananyi bya Luzinda ku mikutu egy’enjawulo nga biraga nga yeeyambudde ali bwereere era ebimu ku bifaananyi biraga nga Luzinda yeekola ‘obusolo’ era ng’ebifaananyi ebimu bizibu okutunuulira!\nFranklin yayogedde ne Bukedde ku Lwomukaaga ekiro n’ategeeza nti yabadde asinziira Kuwait gy’ali ku mirimu gye.\nYagambye nti ebifaananyi ebyo Luzinda yennyini y’abaddenga abimuweereza nga bali mu mukwano nti kyokka yagenze okwetegereza ng’ebimu yalinga na basajja balala balya bulamu.\nFranklin agamba nti Luzinda mukazi atalagika mukwano kubanga ku ssente zamutaddemu yandibadde tamugattika na basajja balala nti naye ebbanga lyonna ly'amaze naye babeera mu misango ng’amukutte n’abasajja abalala b’ayita mikwano gye.\nAlumiriza Luzinda nti buli musajja gw’amukwata naye awoza kimu nti ‘oyo mukwano gwange’ nti kyokka bw’obalondoola by’ozuula bikukaabya maziga. Yawadde ekyokulabirako nti Luzinda ye mukazi ayinza okukuleka awantu ng’olowooza nti ali kumpi naye ogenda okwetegereza ng’ali wala era ng’alina omuntu gw’ali naye.\nYawadde ekyokulabirako nti lumu baali awaka e Naalya Luzinda gy’asula, Luzinda n’afuna essimu n’afuluma wabweru ng’alina gw’ayogera naye. Franlin agamba nti bwe waayita ekiseera nga tamulaba, kwe kusalawo afulume alabe ekigenda mu maaso.\nBwe yatuuka wabweru, kwe kulengera mmotoka eyali esimbye okumpi mu luggya ng’ezikizza amataala. Bwe yagisemberera, yagenda okwetegereza nga Luzinda ali munda mu mmotoka asinda omukwano n’omusajja.\nYabagugumula era agenda okwetegereza omuvubuka ono. (amannya gasirikiddwa), nga mutabani w’omu ku bannabyabufuzi omukuukuutivu mu Kampala ate nga yali yakiwulirako dda nti munnabyabufuzi ono baagalana ne Luzinda.\nAgamba nti Luzinda yeekaza n’ate-geeza nti omuvubuka ono yali amwefuulidde bwefuulizi n’amukwata lwa mpaka era Franklin n’akaka Luzinda ensonga bazitwale ku poliisi kyokka luzinda ebintu n’abibulizabuliza awo ne biggwa.\nFranklin agamba nti ekyasinze okumuluma bye bintu bye yasomye mu mawulire nga Luzinda ategeeza nti ekyamuviiriddeko okukwatibwa ku Lwokuna n’atwalibwa mu kkooti ye (Franlin) okumutuusa ku buzibu bwe yamufera ssente n’alemererwa okusasula abamubanja ne batuuka n’okumutwala mu kkooti.\nAbasajja ab’enjawulo bazze boogerwako mu bulamu bwa Luzinda kyokka nga bonna abeegaana ng’agamba nti bano mikwano gye abanyumirwa ennyimba ze era nga mu bamu ku basajja bano mulimu bannabyabufuzi abakuukutivu, abasuubuzi n’abalala.\nMikwano gya Luzinda gyatuuzizza olukiiko ne Luzinda kennyini mwe yabadde ne basalawo obutanyega kintu kyonna ku bifaananyi bino era ne bakubira Franklin essimu ne bamwegayirira obutayongera bifaananyi bino ku mikutu gy’amawulire kuba byabadde bimuswazizza ekimala.\nOmunigeria alaze ensonga ezaamuviiriddeko okusasaanya ebifaananyi bya Luzinda ng''ali bukunya\nOwoomuluka awerennemba na gwa ttaka...\nAba ManU bampisaamu amaaso - Sir...\nEYALI omutendesi wa ManU, Sir Alex Ferguson ayogedde ku mbeera eyali ttiimu ye gy'erimu n'agamba nti ekwasa ennaku....\nBakasukidde ab’e Ntinda ebintu...\nEngeri Valencia gye yakomezza ejjoogo...\nEJJOOGO Barcelona ly'ebadde eyolesa mu mpaka za Copa del Rey, Valencia yalimazeewo bwe yagikubye ggoolo 2-1 ku...\nBajjukidde lwe baalumba Olubiri...\nBajjukidde lwe baalumba Olubiri ne basabira Obwakabaka


Bukedde Online - Ababaka basimattuse abazigu b'emmundu e South Afrika\nOw'emyaka 6 agudde mu ttanka y'amazzi n'afiiramu\nHeedimaasita n'omumyuka we babaggalidde lw...\nABABAKA ba Palamenti ya Uganda abali ku bugenyi e South Africa basimattuse abazigu b’emmundu abaazinze bannaabwe bwe baabadde nabo mu lukung’ana lwa Palamenti ya Africa ne babanyaga.\nAbabaka okuli Jacqueline Amongin (Ngora), Polof. Morris Ogenga Latigo (Agago North), Anifa Bangirana Kawooya (Ssembabule), Felix Okot Ogong (Dokolo South) ne Babirye Kadogo (Buyende) bali South Africa gye baagenze okwetaba mu lutuula lwa Palamenti ya Africa e Midrand , South Africa.\nKyokka baasimatuuse okubbibwa abazigu b’emmundu abaazinyizza bannaabwe okuva e Kenya , Mozambique ne Tanzania ne babanyagulula.\nAmawulire okuva mu nkambi y’ababaka ba Uganda abaagenze e South Africa gaategeezezza nti be baanyaze (ababaka b’e Kenya, Mozambique ne Tanzania). Baabagoberedde okuva ku kisaawe ky’ennyonyi ku Thabo Airport e Johannesburg okutuuka ku wooteeri mwebasula eya Mercure Hotel ne bababbira ku ggeeti nga tennayingira.\nBye babbye kuliko ensimbi enkalu, paasipooti, n’ebintu ebirala. Omu ku baabadde n’ababaka ababbiddwa yakubiddwa pisito ku mutwe.\nMu lutuula lwa Palamenti ya Africa ababaka baatabukidde Pulezidenti wa Palamenti eno, Roger Nkondo nga baagala abakakase ku by’okwerinda kwabwe. Kyokka Nkondo yagambye nti South Africa yali egumiza ababaka nti eby’okunyagibwa tebigenda kuddamu n’agamba nti gavumenti ya South Africa y’erina obuvunaanyizibwa bw’okukuuma.\nGuno ssi gwe mulundi ogusoose obunyazi nga buno okubaawo. Omwaka oguwedde ababaka okuva mu Uganda babbibwa mu ngeri y’emu.\nEbyo nga biri eyali, omuwandiisi w’ekitebe ky’omukago gw’amawanga g’Obuvanjuba bwa Africa era nga yali mubaka w’e Kabalore, Beatrice Kirago asubiddwa ekifo ky’okufuuka kalaani wa Palamenti ya Africa ne kitwalibwa Vipya Harawa ow’e Malawi.\nPalamenti ya Africa e Midrand , South Africa.\nAb'omu Buganda tebajjumbidde kuyingira Poliisi\nGav't etadde obukwakkulizo obupya ku Bannayuganda abagenda ebweru\nMuwawu eyafera obuwumbi bubiri asibiddwa emyaka 5\nMuwawu eyafeze obuwumbi 2 asindikiddwa e Luzira\nSsebbowa ono y'ani?


BIZUUSE! Lwaki Stanley Ntagali yatagalidde mu bijanjalo by'omukyala omufumbo, yamukubye waaya yiinki 7 ejjudde omwoyo nawunga - Galaxy FM 100.2BIZUUSE! Lwaki Stanley Ntagali yatagalidde mu bijanjalo by'omukyala omufumbo, yamukubye waaya yiinki 7 ejjudde omwoyo nawunga - Galaxy FM 100.2\nEkkanisa ya Uganda ekyasobeddwa lwaki Ssaabalabirizi eyawummula, Stanley Ntagali sitaani yamukemye okudda mu bwenzi ku myaka gye.\nSsaabalabirizi Dr. Stephen Kazimba Mugalu ayimirizza Ntagali obutabaako mirimu gya Kkanisa gy’akola oluvannyuma lw’okuzuulwa era n’akkiriza nti yaganza muk’omusajja, ekintu ekimenya amateeka.\nMu kiwandiiko Dr. Kazimba kye yawandikidde ekkanisa nga 13, Janwali, 2021, yagambye nti, “Mu kunyolwa okw’amaanyi, njagala okutegeeza nti muganda waffe mu Kristo, Ntagali yeenyigira mu kuganza muk’omusajja. Era ye yennyini Ntagali yakkirizza ensobi eyo era ne yeenenya okusonyiyibwa. Ntagali okukola obwenzi alidde olukwe mu Kkanisa, alidde olukwe mu Mukama waffe era amenye ebiragaano bye yakuba ne mukyalawe obutaganza mukazi mulala mu bulamu bwe. Ntagali yamenye ebirayiro bye yakola ng’Omwawule era Ssaabalabirizi okukuuma amateeka g’Ekkanisa“.\nOkusinzira ku bigambo ebitambula, kigambibwa nti omukazi eyatengula Ntagali ye Judith Tukamuhabwa muka Rev. Christopher Tugumehabwe omusomesa w’ebyeddiini (Theology & Religious Studies) mu yunivasite ya Bishop Barham University College, Kabale era kigambibwa nti obufumbo bwabwe buludde nga buyuuga emyaka egisukka 3 era mbu Ntagali abadde ayambako okutebenkeza ensonga z’amaka gaabwe.\nWabula Kojja Kityo omukugu mu nsonga z’omukwano, agamba nti ng’omusajja omulala yenna, Ntagali naye musajja era alina firingi, eky’okwagala muk’omusajja si yasoose.\nKojja agamba nti wadde Ntagali musajja munnadiini, sitaani asobola okumukema okukola ensobi.\nAte Ssenga Kawomera agamba nti, “ekisooka omukyala alabika bulungi, Ntagali naye musajja alina firingi ate ayinza okuba naye obufumbo bwe nbuyuuga nga yali alina okunoonya omukyala omulala yenna okusobola okuwumuza ebirowoozo“.


Bukedde Online - Chagga bamusibye emyezi 6 mu kkomera\nSsentebe ke yayise 'akalenzi' kamumezze n'enkoona n'enywa!\nAbalimi b'e Vvumba Bryan White abawadde en...\nChagga maneja wa Goodlyfe bamusibye emyezi 6 ate omuyimbi Weasel aliira ku nsiko lwa kungaana kuyimba mu kivvulu nga basasuddwa\nChagga ng'atudde wansi ku kkooti e Luweero\nEBYABAYIMBI ba Goodlyfe bibi! maneja waabwe Chagga bamusibye emyezi mukaaga ate Weasel aliira ku nsiko lwa kugaana kuyimba mu kivvulu nga basasuddwa.\nNga bakawona okusibwa olw’okwebulankanya ne batayimba mu kivvulu ky’e Busia nayo gye baabasasula okuyimba ne batalabikako,\nEggulo (ku Lwokuna) omulamuzi Suzan Awid owa kkooti y’e Luwero yasindise Chagga mu kkomera e Butuntumula yeebakeyo emyezi mukaaga oba okusasula 18,272,000/- ezibanjibwa aba Goodlyfe olw’okubapangisa okuyimba mu ku kivvulu e Luweero ne batalinnyayo.\nChagga ku kkooti e Luweero\nChagga yakwatiddwa oluvannyuma lwa Paul Kaliba, omutegesi w’ebivvulu okwekubira enduulu mu kkooti e Luweero olw’abayimbi ba Goodlyfe okumwefuulira ne bagaana okuyimba ku kivvulu ke yali ategese mu ppaaka e Luwero n’awalirizibwa okukisazaamu ku ssaawa esembayo\nate bwe yagenda e Makindye okubatwalira empapula ezibayita mu kkooti ne bamutulugunya ne munne gwe yaali naye.\n“Nga Apil 4, omwaka oguwedde nakola endagano n’aba Goodlyfe; Moze Radio (kati omugenzi), Weasel ne maneja Chagga ya bukadde 5.5 okuyimba ku kivvulu kye nnali ntegese mu ppaaka e Luweero ku lunaku lwa Ssekukkulu (December 25).\nNabawaako 2, 600,000/-, bbalansi baali baakumufuna ku lunaku lwa kivvulu wabula ng’ebula omwezi gumu banneefuulire nga bagamba nti tebagenda kunkolera kubanga bafunye omulimu omulala, mu mbeera eyo nzikirize banzirize ssente ze nnali mbawaddeko ekintu kye nagaana kubanga nnali ntaddemu ssente nnyingi omuli ez’ebirango ku leediyo ne ttiivi, ebyuma, ekifo n’ebirala,” Kaliba bwe yategeezezza Bukedde.\nekiwandiiko kya kkooti ekiragira okukwatibwa kw'abayimbi ba Goodlyfe\nAgasseeko nti ne Weasel anoonyezebwa kubanga kkooti y’emu eyisizza ebiragiro bya bakuntumye akwatibwe.\nAbayimbi balwana kununula Chagga\nOluvannyuma lwa Chagga okukwatibwa ng’ate ne Weasel anoonyezebwa, Jibril Muwonge mukwano gwa Chagga ategeezezza nga bw’amaze okutegeeza abayimbi ab’enjawulo bayambe bannaabwe.\nMu nteekateeka eno abayimbi okuli; Jose Chameleone, Bobi Wine, Mesach Ssemakula, King Saha n’abalala baagala Kaliba ayimbule Chagga olwo ategeke ekivvulu ekirala bayimbe asobole okwesasula ssente ze.\nKyokka Kaliba kino akigaanye ng’agamba takyasobola kuteekamu ssente ndala kutegeka kivvulu ayagala kumuliyirira ssente ze yabawa ne zeyateekamu.\nKansala wâ€™e Mukono akaabidde mu lukiiko ngâ€™alayizibwa\nAba DP mu Wakiso balonze abanaavuganya mu 2011


Bukedde Online - Minisita Sarah Kanyike munyiivu lwa disitulikiti ezitawaddeeyo bibiina kufuna ku za balema\nAb'e Nkozi badduukiridde ebibiina by'obwegassi n'obukadde 70\nOKUSIIGA ETTOSI: Akalombolombo akagumya ab...\nMinisita omubeezi ow’abakadde n’abalema mu ggwanga, Sarah Kanyike yalaze obutali bumativu olwa disitulikiti eziwerera ddala okulemerererwa okukola ebibiina by’abalema biweeeyo okusaba bisobole okufuna ensimbi ez’okubiyambako okutandikawo emirimu b’eggye mu bwavu.\nMinisita Kanyike e Namawojjolo ng’ali mu kulambula pulojekiti z’abalema mu Mukono.\nKanyike yagambye nti gavumenti omwaka gw'eby'ensimbi guno yataddewo obuwumbi bw'ensimbi 5 zigabirwe abalema abeekozeemu ebibiina ebiri wakati w'abantu 5-10 nga buli kimu kifuna ensimbi obukadde butaano kyokka disitulikiti nnyingi tezinnateekayo kusaba kwazo.\nEnsimbi zino ziri mu nteekateeka emanyiddwa nga National Special Grant Program ng'eri wansi wa minisitule y'ekikula ky'abantu.\nKanyike obutali bumativu buno yabulagidde Mukono bwe yabadde alambula ebibiina by'abalema ebyaweebwa ensimbi ne bibaako pulojekiti ze bitandikawo emirimu egy'enjawulo.\nAkola nga kamisona w'abakadde n'abalema, Emily Ajiambo yagambye nti disitulikiti 45 zokka ku disitulikiti nga 135 ze zaakawaayo ebibiina mu nteekateeka eno mu mwaka gw'eby'ensimbi oguwedde ne guno gwe tulimu wadde nga zo ssente weeziri.\nAjiambo yanokoddeyo ezimu ku disitulikiti zino omuli; Kampala, Butalejja, Namayingo, Buikwe, Omoro Ajumani, Lamwo ne Entebe munisipaali. Endala kuliko; Kalangala, Kayunga, Zombo, Buvuma, Nebbi, Pakwachi ne Kalungu.\nMinisita Kanyike yalaze okunyolwa okulaba ng'ensimbi ziri mu ggwanika lya gavumenti zifa tulo kyokka abalema bali mu byalo obwavu bubula okubatta.\n"Enkola eyo mbi nnyo oy'obwassemugayaavu eri abakozi baffe aba gavumenti abalina okusomesa abantu baabulijjo ku nteekateeka nga zino n'okubalungamya ku butya bwe bayinza okufuna mu mbeera nga zino.\nEkyakabi kwe kuba nti oyita mu byalo ng'abantu beekyaye boogerera bubi gavumenti ne pulezidenti Museveni sso nga ye ogugwe yagukola n'ensimbi ziri awo za bwereere si za zaakuzzaayo naye ng'abalina okutegeeza abantu ku birungi nga bino tebakoze gyabwe ensimbi z'emisaala bafuna za bwereere," bwe yategeezezza.\nYasabye abakulira abakozi ba gavumenti mu disitulikiti okulagira abakola ku mbeera z'abantu okuvaayo amangu ennyo balambike abaliko obulemu beekolemu ebibiina olwo basobole okuweebwa ensimbi zino.\nKkamisona Ajiambo yagambye nti baasazeewo okugenda n'abagenda batandike okuwa ebibiina ebyabasaba ensimbi mu disitulikiti ne ze baawaako edda kuba tekigenda kuyamba ate ensimbi zino okuddizibwayo sso nga zandigabiddwa ne zigwayo olwo abantu ne bava mu bwavu gavumenti n'ebongera endala.\nMinisita yalambudde ebibiina okuli Namawojjolo Disability Group ekisangibwa mu ggombolola y'e Nama ekirunda enkoko ez'ennyama, Bukasa Disability Group ekisangibwa mu ggombolola y'e Nakisunga ekirunda embizzi, Hands of Mercy PWDs ekisangibwa e Nassuuti mu munisipaali y'e Mukono ekitunga engatto ne Mercy Parents Bukeerere ekisangibwa mu divizoni y'e Goma mu munisipaali y'e Mukono ekipangisa weema n'obutebe.\nBakkansala b'abalema okuli Ramathan Lubowa ow'abaami ku munisipaali ne Abdu Nsubuga baategeezezza nti ebibiina bingi ebyawaayo okusaba kwabyo okuweebwa ensimbi zino wabula nga bitono nnyo ebyakazifunako.\nBano baategeezezza nti ku bibiina 38 okuva mu munisipaali y'e Mukono ebyasaba, 5 byokka bye byakafuna ssso ng'ate ebibiina 49 ebya disitulikiti bye byasaba nga 12 byokka bye byakafuna.\nMu kwanukula, Minisita Kanyike yagambye nti olw'omuggalo gwa COVID 19, gye buvuddeko waliwo ebibiina nga ssente zaabyo zaali ziteekeddwa ku akawunti zaabwe wabula ne ziddayo nga bakola ekisoboka okulongoosa obizibu buno nga wiiki ejja n'ebyo bigenda kuba bifuna ssente zaabyo batandike emirimu.\nSsentebe wa disitulikiti y'e Mukono Andrew Ssenyonga ne meeya w'ekibuga George Fred Kagimu baasiimye gavumenti olw'okujjukira abaliko obulemu nabo ne babawa ensimbi babeeko emirimu gye beetandikirawo bave mu kusabiriza nga n'ekirungi ekiziwo kwe kuba nga zino si zaakuzzaayo.\nAb'e Buvuma basabye okubakolera enguudo, amazzi amayonjo ne kaabuyonjo\nAbaatwala Minisita Kibuule mu kkooti basabye omulamuzi amuyimirize ku ttaka ppaka ng'omusango gumaze okulirwa\nMuganzi wange ayinza okufuna olubuto?\nOlubuto simanyi oba lwange\nOmukazi afuna ddi olubuto?


abadde yakateebwa e luzira akubiddwa mizibu - Radio Simba - Ennene\nabadde yakateebwa e luzira akubiddwa mizibu\nFebruary 7, 2019 Mubiru Ali\nOmunyakuzi w’amasimu mu jjaamu n’ensawo abadde yaakayimbulwa okuva mu kkomera e Luzira bazzeemu okumukwatira mu bubbi! Poliisi eyitiddwa bukubirire okutaasa omu ku basazi b’ensawo ab’olulango abantu gwe bakkakkanyeeko ne bakuba oluvannyuma lw’okumulaba ng’aliko gw’agezaako okusumulula ensawo.\nBino byabadde okulinaana ekizimbe kya Superior Complex abantu bwe bakkakkanye Julius Lugenda oluusi nga eyeeyita Kisambira omu ku basazi b’ensawo ab’olulango ne bamukuba bwe yabadde agezaako okunyaga omutambuze gw’ataategedde nti yabadde ne banne abalala.\nAmyuka omwogezi wa poliisi mu Kampala n’emirirwano, Luke Owoyesigyire yagambye nti Lugendo y’omu ku basazi b’ensawo ab’olulango abatigomya Bannakampala\n“Abasirikale bayitiddwa bukubirire okutaasa omu ku basazi b’ensawo abantu gwe babadde bagajambula era tuvumirira ekikolwa eky’okutwalira amateeka mu ngalo,” Owoyesigyire bwe yategeezezza.\nYagambye nti Lugendo poliisi yamukwata wiiki bbiri eziyise ku musango gw’okubba essimu n’atwalibwa mu kkooti n’avunaanibwa kyokka ne yeeyimirirwa oluvannyuma lw’abantu be okusasula emitwalo 20 nga February 1, 2019 era olwavuddeyo yatandikiddewo okusala ensawo. Lugendo olwatasiddwa yatwaliddwa ku poliisi ya Mini Price gy’akyakuumirwa.\nNext Next post: aba uwonet batabukidde minisita kiwanda


Magufuli owa Tanzania ebya COVID-19 abigayaaliridde - Akawungeezi | NTV\nMagufuli owa Tanzania ebya COVID-19 abigayaaliridde\nOKUVA Magufuli lwe yawangula obwa Pulezidenti mu 2015, bangi bamwenyumirizaamu olw’okuba yeeyoleka ng’omukulembeze mu Africa ayawukana ku balala nga bwetubamanyi.\nMagufuli Yafuba okukendeeza ensaasaanya ya gavumenti, ng’amalwaliro agalambula abasawo abatabeera ku mirimu n’abakangavvula, b’ofiisa ba gavumenti yabagaana okutayaayaaya ebweru ku ng’endo ezitaliimu makulu, nayongera ku ssente ezigula eddagala, omusaala gw’obwa pulezidenti n’agusala okuva ku doola 15,000 okutuuka ku doola 4,000 [eza Uganda obukadde nga 14].\nMagufuli era yakola kinene okuzza obuyinza eri gavumenti ku bugagga obw’ensibo obwali bumaamiddwa abagwira abaali bezza ku ka ssente akabuvaamu - ebirala kuliko okwongera amaanyi mu nnyonyi y’eggwanga.\nMu 2016 Magufuli yatandika okugolokokera ku b’amawulire era emikutu egya radio, tv n’empapula gy’atandika okusanga obuzibu olw’okufulumya ye Magufuli byayita eby’obulimba. N’okutuusa kati, bannamawulire bakola beegendereza olw’okutya layisinsi zaabwe okusazibwamu nga ne kaakaati ensi weyeetaagira ennyo okumanya ebifa ku COVID-19, mu Tanzania kikyali kizibu okubifuna mu bujjuvu n’obwerufu bwabyo.\nMagufuli musajja mukatoliki atagooka kyokka ba bishop bazze bamusitukiramu olw’okufootola eddembe ly’obuntu - naddala ery’okwogera n’okwetaaya mu by’obufuzi.\nEnsi yonna nga eggalawo ebifo ebivaako COVID-19 okusaasaana, Magufuli yagaana okuggalawo era ebifo ebisinzibwamu n’ategeeza nti ate ebyo byo bisuffu kubanga okuwonyezebwa kuli eyo.\nGyebuvuddeko yali ategeezezza nti Katonda ajja kugera, omwezi gwa March guliba gugwako nga ne Covid agenze ekintu ekitatuukirira.\nMu nkola ze, Magufuli alinga atataddeeyo mwoyo ku bya COVID-19 ng’agamba nti eby’enfuna bya Tanzania bisinga ekintu ekirala kyonna.\nBweyali e Chato gy’asibuka yategeeza nti omwana we COVID-19 yamukwata kyokka omwana yanywedde nniimu n’amazzi agookya n’awona - kino kyalesse abantu bangi naddala abakugu mu by’obulamu nga beewuunya Magufuli omusajja eyasoma sayansi okuba nga anafuya ebiyinza okutaasa abantu.\n“Omwana wange gwe nzaala yafuna coronavirus. Twayenga eddagala, netufumba obulimmaawa n’entangawuuzi netumuwa n’aba bulungi. Yawonera ddala akola ne press-ups [akajjuza]” Bwatyo Magufuli bwe yategeeza abantu nga 17 March bwe yali e Chato gy’azaalibwa.\nEbyo by’ali tebinnabaawo, Magufuli yategeeza nti abakebera Covid-19 yabatega sampo zeyaggya ku mbuzi, endiga n’amapapaali nti era bwe baazikebera ne bamutegeeza nti nazo zirina covid-19.\n“Twabatwalira sampo gye twaggya ku ppaapaali ne tubagamba nti tugiggye ku muwala ayitibwa Elizabeth Anne. Bwe baamala okukebera ne batugamba nti bagisanzeemu Covid-19!”\nMagufuli bwatyo bwe yategeeza oluvannyuma alyoke alumirize abali ku mulimu gw’okukebera e Tanzania nti balinnyisa omuwendo gw’abalwadde.\nNyambura Moremi eyali akulira eggeserezo [laboratory] erikebera COVID-19 yawumuzzibwa ekyaleetawo okukubaganya ebirowoozo ng’abantu abamu mu Tanzania n’ebweru waayo balumiriza Magufuli okugatta eby’obufuzi n’obulimba mu kaweefube w’okutangira Covid-19.\nOmulala eyagobebwa ye Faustine Ndugulile, omumyuka wa minisita w’eby’obulamu. Ono tekimanyiddwa oba ekyamugobya kyekuusa butereevu ku Covid-19.\nEbiva e Tanzania biraga nti COVID-19 ateekwa okuba asaasaanye kinene. Ebitongole ebimu wiiki eyise by’ategeezezza nti amalwaliro mangi gajjudde abalwadde ba COVID.\nMagufuli ebyo yabiwakanyizza nga bw’agamba nti abasawo abafulumya amawulire ago bakolera bazungu. Kino ky’avuddeko ebitebe by’amawanga ng’ekya America okusaba bannansi b’amawanga g’ebikiikirira mu Tanzania obutaddamu kufuluma mu mayumba okuggyako nga tekyewalika.\nAmawanga nga Zambia ne Kenya gaggaddewo ensalo ne Tanzania kubanga abantu bangi abavaayo babadde bakeberwa nga balwadde. Mu Uganda, bangi ku bagoba b’emotoka z’eby’amaguzi abasangidwamu Covid-19 Batanzania. Abasinga bazziddwayo wadde wakyaliwo abatono abali mu ddwaliro e Masaka.\nEbitali bitongole ebiriwo biraga nti Tanzania erina abalwadde 509 nga 183 ku bano bawonye ate 21 ne bafa. Gavumenti y’e Tanzania ebadde teddangamu kufulumya bikwata ku Covid-19 okuva nga April 29.\nMagufuli eyali agamba nti okusaba kugenda kumalawo COVID-19, yekyusa ennaku ezo n’ategeeza nti yali wa kutumya eddagala eriwonya COVID okuva e Madagascar.\nE Madagascar baatandika okukamula eddagala lye bagamba nti liwonya COVID okuva mu kimera ekiyitibwa artemisia nga ekimera kye kimu kye kivaamu eddagala ly’omusujja gw’ensiri. Ab’ekitongole ky’ebyobulamu eky’ensi yonna tebakakasanga ddagala eryo wadde lyatuuse dda mu Guinea Conakry ne Equatorial Guinea.\nMagufuli , ye ssentebe wa Southern Africa Development Community [SADC] omukago gw’eby’obusuubuzi ogutaba amawanga agali mu maserengeta ga Africa.\nObwa pulezidenti yabufuna mu 2015 oluvannyuma lwa Jakaya Kikwete okumaliriza ebisanja bye ebibiri.\nMagufuli si mupya mu by’obufuzi e Tanzania. Mu 1995 lweyasooka okulondebwa ng’omubaka mu Palamenti. Nga mubaka, yalondebwa ku bumyuka bwa minisita ow’emirimu egigasiza awamu abantu okutuusa mu mwaka gwa 2000 lwe yafuulibwa minisita omujjuvu owa ministule yeemu eyo. Yaliko minisita w’eby’ettaka n’okutebenkeza abantu era n’abeerako minisita ow’amagana n’obuvubi.\nMu 2010 yazzibwayo mu ministry y’eby’emirimu okutuusa mu 2015 lweyeesogga olw’okaano lw’obwa Pulezidenti era n’awangula ng’avuganyiza ku kaadi ya Chama cha Mapenduzi.\nNga tannayingiria bya bufuzi, Magufuli yali musomesa wa chemistry n’okubala - obusomesa yabuvaamu nakolako mu Nyanza Cooperative Union ng’omutabuzi w’ebirungo ebikozesebwa mu makolero - oba industrial chemist.\nEyo gye yava mu 1995 alyoke alondebwe ng’omubaka wa Chato district.\nObwa nnampulira zibi Magufuli bw’akola kati ku COVID-19 bwandivaako ebendobendo lya East Africa okulemwa okuzingiza COVID-19 obudde nga bukyali ate munda mu Tanzania ne buvaako abali mu nkumi n’okusoba okulwala n’okufa.


Bukedde Online - Olwafuna olubuto baze n'aleetanga abakazi mu nju\nOw'emyaka 6 jjajjaawe amusibye ku miguwa n...\nOMUYIMBI Samalie Matovu yabiraba nti Omukwano gunyuma bwe guba gutandika so bwe gukula gumanyi okubowamu… naye nange embeera eno entuukiddeko.\nTwasisinkana ne Nicholas ne twagalana era ne tutandika okubeera ffenna. Nga nnaakatandika okubeera naye twasooka kubeera mu ssanyu ng’afaayo okuntuusaako buli kye namusabanga era ng’andabirira bulungi.\nBwe nafuna olubuto yasooka n’afaayo wabula bwe lwaweza emyezi mukaaga n’atandika okuntulugunya. Yatandika mpola nga tanfaako ekyaddirira butagula mmere waka ne nzira mu kusabiriza balamu bange ne maama wange awamu ne muganda wange.\nEkiseera kyatuuka n’atandika okuyingiza abakazi mu nnyumba nga nsangamu ebintu omuli obusanirizo bw’abakazi obutali bwange, obutambaala, obuwoowo bw’abakyala n’ebirala ekyandabula ne mmanya nti ayingiza abakazi mu nnyumba.\nNatandika okumugambako okukomya okuyingiza abakazi mu nnyumba wabula buli lwe nakyogerangako ng’ayomba n’okwagala okunkuba okutuusa lwe nnabivaako. Ekiseera kyatuuka n’atandika okukomawo amatumbi budde ate olumu nga takomawo.\nBino byannumanga naye nga sirina kyakukola kubanga nali nnina olubuto nga sirina gye nsobola kulaga nga ndi muzito kubanga kyali kinswaza okugenda mu bazadde bange kuba n’omusajja baali tebamumanyi.\nOlumu nnali neekebejja mu bintu mu nnyumba ne ngwa ku biwandiiko ebyali biraga nti omusajja yafuna obulwadde ne nneekanga nnyo era ne nfuna okutya kuba omusajja ono yali taking’ambangako.\nNange nagenda mu ddwaaliro ne nneekebeza wabula eky’omukisa abasawo bantegeeza nti ndi mulamu bulungi era sirina bulwadde .\nKino nakikola emirundi ena okukakasiza ddala. Oluvannyuma namubuuza lwaki teyambuulira nti alina obulwadde era okuva olwo yafuuka mukambye nnyo gyendi n’okusinga bwe yali era n’atandika okunvumanga buli lunaku ne yeeyongera n’okwenda .\nOkuva olwo teyaddamu kumpa kintu kyonna era bwe nnamusaba ssente ez’okundabirira yatandika okungamba olubuto nduggyemu nti kuba omwana tamwetaaga.\nOluvannyuma nazaala omwana wa buwala nga kati awezezza omwaka gumu n’ekitundu .\nEbisale by’eddwaaliro abooluganda lwange be baabisasula ne banzigya mu ddwaaliro.\nKati mbeera ne mulamu wange era y’annyamba okundabirira n’omwana wabula naye enfuna ye ntono tajja kubeera nange bbanga lyonna.\nSirina mulimu gwonna gwe nkola nga nsaba omuntu yenna alina omulimu oba alina obuyambi ankubireko oba abuweereze ku ssimu eno 0759679927.\nOMUYIMBI Samalie Matovu yabiraba nti\nOmukwano gunyuma bwe guba gutandika\nso bwe gukula gumanyi okubowamu…\nnaye nange embeera eno entuukiddeko. Nze\nPeace Asimye, 23, nga mbeera Namasuba.\nTwasisinkana ne Nicholas ne twagalana era\nne tutandika okubeera ffenna. Nga nnaakatandika\nokubeera naye twasooka kubeera\nmu ssanyu ng’afaayo okuntuusaako buli kye\nnamusabanga era ng’andabirira bulungi.\nBwe nafuna olubuto yasooka n’afaayo\nwabula bwe lwaweza emyezi mukaaga\nn’atandika okuntulugunya. Yatandika mpola\nnga tanfaako ekyaddirira butagula mmere\nwaka ne nzira mu kusabiriza balamu bange\nne maama wange awamu ne muganda\nEkiseera kyatuuka n’atandika okuyingiza\nabakazi mu nnyumba nga nsangamu\nebintu omuli obusanirizo bw’abakazi\nobutali bwange, obutambaala, obuwoowo\nbw’abakyala n’ebirala ekyandabula ne\nmmanya nti ayingiza abakazi mu nnyumba.\nNatandika okumugambako okukomya\nokuyingiza abakazi mu nnyumba wabula\nbuli lwe nakyogerangako ng’ayomba\nn’okwagala okunkuba okutuusa lwe\nEkiseera kyatuuka n’atandika okukomawo\namatumbi budde ate olumu nga takomawo.\nBino byannumanga naye nga sirina kyakukola\nkubanga nali nnina olubuto nga sirina\ngye nsobola kulaga nga ndi muzito kubanga\nkyali kinswaza okugenda mu bazadde bange\nkuba n’omusajja baali tebamumanyi.\nOlumu nnali neekebejja mu bintu mu\nnnyumba ne ngwa ku biwandiiko ebyali\nbiraga nti omusajja yafuna obulwadde ne\nnneekanga nnyo era ne nfuna okutya kuba\nomusajja ono yali taking’ambangako.\nNange nagenda mu ddwaaliro ne nneekebeza\nwabula eky’omukisa abasawo bantegeeza\nnti ndi mulamu bulungi era sirina\nbulwadde . Kino nakikola emirundi ena\nOluvannyuma namubuuza lwaki teyambuulira\nnti alina obulwadde era okuva olwo\nyafuuka mukambye nnyo gyendi n’okusinga\nbwe yali era n’atandika okunvumanga buli\nlunaku ne yeeyongera n’okwenda .\nOkuva olwo teyaddamu kumpa kintu\nkyonna era bwe nnamusaba ssente\nez’okundabirira yatandika okungamba\nolubuto nduggyemu nti kuba omwana\ntamwetaaga. Oluvannyuma nazaala omwana\nwa buwala nga kati awezezza omwaka gumu\nEbisale by’eddwaaliro abooluganda\nlwange be baabisasula ne banzigya mu\nddwaaliro. Kati mbeera ne mulamu wange\nera y’annyamba okundabirira n’omwana\nwabula naye enfuna ye ntono tajja kubeera\nnange bbanga lyonna.\nSirina mulimu gwonna gwe nkola nga\nnsaba omuntu yenna alina omulimu oba\nalina obuyambi ankubireko oba abuweereze\nku ssimu eno 0759679927.\nKkooti ewadde bba wa Nabilah akaseko\nNabilah agenze mu kkooti okugoba bba awaka\nKkooti enywezezza ekiragiro ekigoba bba wa Nabilah awaka


Bukedde Online - Omuvubuka ayogedde engeri gye yasseemu abawala ba yunivasite Abacongo\nOmuvubuka ayogedde engeri gye yasseemu abawala ba yunivasite Abacongo\nMaama agumbye ku Poliisi e Gayaza: Awakanya...\nOMUSAJJA agambibwa okutta abawala babiri e Mmengo emirambo naagiggalira mu nnyumba akkirizza bwe yaluka olukwe n’attottola n’engeri gye yabatta ng’ayambibwako mukwano gwe.\nJustin Mashal eyakwatiddwa. Ku ddyo ye Naki ne Njiba abattiddwa\nBya JOSEPH MAKUMBI NE LAWRENCE KIZITO\nYagambye nti, yali ne munne omulala ne basalawo okuwamba abawala bano n’ekigendererwa eky’okufuna ssente okuva mu booluganda lwabwe, wabula ebintu ne bibatabukako abawala ne bafa.\nOluvannyuma lw’okumala ennaku ssatu nga bambega ba poliisi n’aba ISO nga bamukunya, omuvubuka Justin Mashal Sisco Malimali Ndihoma 24, yakkirizza nti ye yatta abawala ng’ali ne mukwano gwe omulala, kyokka n’agamba nti kyajja mu butanwa kubanga baali baagala kukola ssente mu bawala bano.\nYagambye nti kitaawe w’omu ku bawala mugagga nnyo era ali mu bizinensi ey’amaanyi mu D.R Congo; ng’ono gwe baali baagala okukanda ssente, balyoke bayimbule abawala.\nOmuvubuka ono yagambye nti baateeka kalifoomu mu by’okulya n’eby’okunywa bye baawa abawala nga baagala bagonde baleme kulwana, kyokka nti kalifoomu n’asukka era abawala ne batadda ngulu.\nOmulambo gw’omuwala omu gwasangibwa ku kitanda nga gugalamidde okwo ate omulambo gw’omuwala omulala ne gusangibwa nga gukuluddwa ne gusuulibwa okuliraana omulyango oguyingira mu sitoowa y’omuzigo Malimali gw’abadde apangisa e Mmengo - Kakeeka Zooni.\nAbawala ababiri abattiddwa Hulda Njiba ne munne Safi Naki bombi nzaalwa z’e Congo era bajja mu Uganda okusoma ku yunivaasite y’e Kansanga eyitibwa International University of East Africa.\nOmuvubuka Malimali naye yalaga nti yajja mu Uganda okusoma mu yunivaasite, wabula bambega bye baazudde biraga nti muserikale wa poliisi e Congo.\nBaamukutte oluvannyuma lw’okugezaako okudduka mu ggwanga ng’ayita ku kisaawe e Ntebe kyokka bwe yatuuseeyo n’akizuula ng’ate paasipooti agyerabidde mu muzigo mwe battidde abawala ku Lwokutaano lwa wiiki ewedde.\nMu kutangatanga okwo ng’agezaako okukima paasipooti ye, awo we baamukwatidde.\nOkusinziira ku nsonda ku poliisi ya Old Kampala gye baasibidde omuvubuka ono, bye yattottodde ebimu bikwatagana n’okunoonyereza bye kwazudde kyokka ebirala bikontana.\nOmuvubuka yabadde akyagaanye okwogera munne gwe yabadde naye mu kutta abawala bano wabula abeebyokwerinda baategeezezza nti balina gwe bateebereza era bamulinnya kagere.\nEkimu ku bitakwatagana bambega kye beezinzeeko ky’eky’okuwamba omuvubuka ky’ayogerako.\nBambega bye baazudde biraga nti aludde nga muganzi w’omu ku bawala abattibwa (Hulda) wabula baafunamu obutakkaanya ng’omuvubuka ateebereza nti Hulda yafunyeeyo omusajja omulala.\nOmuvubuka yakubira Hulda essimu ng’ayagala ajje amusisinkane ku muzigo gwe e Mmengo, wabula Hulda mu kwekengera n’asaba mukwano gwe Safi amuwerekereko era okukkana bombi nga battiddwa.\nKino kirowoozesa abeebyokwerinda nti yandiba nga yali asazeewo okutta Hulda olw’okufunayo omusajja omulala ng’ayagala bombi bamufi irwe, ate Safi n’afi ira mu kavuyo k’okwagala okusaanyaawo obujulizi.\nOmulambo gwa Hulda gwasangibwa guli bwereere so ng’ate ogwa Safi gwali mu ngoye ekyongera okulaga nti akakuku baakalina ku Hulda.\nOmulambo gwa Hulda gwalina ekiso mu ngalo, naye abeebyokwerinda bateebereza nti abatemu be baakissaamu okubuzaabuza obujulizi kubanga emirambo gyombi tegyaliko kisago kyonna.\nEmirambo gy’abawala bano, gyazuulwa baliraanwa b’ennyumba mwe baabattira bwe baalaba embeera etali ya bulijjo efubutuka mu muzigo ng’ate balaba kuliko ekkufulu ate nga leediyo emaze ennaku bbiri ereekaanira waggulu tesirika kwe kukubira abakulembeze b’ekyalo.\nKu Lwokusatu emirambo gy’abawala gyaggyibwa e Mulago ne gitwalibwa e Mmengo mu ba kkampuni enziisi.\nKu Lwokutaano, emirambo baagiggye e Mmengo ne bagenda mu Kkanisa y’e Katwe (Assembly of Saints) ne basaba, oluvannyuma ne bagitwala mu limbo e Kisubi (Catholic Mission) gye baabaziise.\nPoliisi ya Old Kampala yagguddewo fayiro CRB 030/2019. Omwogezi wa poliisi mu Kampala n’emiriraano Lucas Owoyesigyire yagambye nti, bakyanoonyereza.\nHulda Njiba ne munne Safi Naki,


Bukedde Online - Aba Buganda Land Board bagumizza ab'e Golomola Kibuule b’agobaganya ku ttaka\nBalaze waaka ku mpaka z'emisono ezaategekeddwa Abraynz ku Serena...\n'Abakozi mukomye okwemulugunya'\nEyasuulawo mukyala we emyaka 25 akomyewo n'amukuba empeta\nKkamera ziraze eyabbye emmotoka e Mulago\nAba Buganda Land Board bagumizza ab'e Golomola Kibuule b’agobaganya ku ttaka\nEngeri Mayiga gye yasensulidde akakiiko ensonga...\nFedero ye yayamba okukulaakulanya Girimaani...\nAkulira BLB, Kiwalabye Male era asabye omuduumizi wa poliisi Martin Okoth Ochola okuddamu okunoonyereza ku fayiro y’omuntu eyattibwa n’abaamutta bakwatibwe.\nDenis Bugaya, Daniel Ssenyomo bannamateeka ba Buganda Land Board ne Kiwalabye Male agikulira mu lukiiko olwabadde e Kigaya okwogera n’abatuuze b’e Golomolo.\nABA Buganda Land Board (BLB), bagumizza abatuuze b’e Golomolo, minisita w’ebyamazzi Ronald Kibuule b’agobaganya ku ttaka okuba abakkakkamu kuba teri agenda kubaggyawo.\nEggulo, Kiwalabye Male ng’ali ne ttiimu y’abakozi mu BLB (kitongole ky’ebyettaka e Mmengo) okwabadde ne bannamateeka baatuuzizza olukiiko ku mwalo e Golomolo mu ggombolola y’e Najja, Ssaabawaali mu disitulikiti y’e Buikwe okubannyonnyola ku nsonga ezikwata ku ttaka kwe bali.\nAbatuuze baasoose kusomesebwa ebikwatagana ku ttaka ly’Obwakabaka n’engeri omuntu gy’asobola okuligula oba okufunako ekibanja. Nabo, baabuulidde aba BLB ebizibu bye basanga.\nDaniel Ssenyomo, omu ku bannamateeka ba BLB yategeezezza abatuuze nti, ettaka kwe bali ligwa mu ofiisi ya Namasole n’agamba nti, Gavumenti ya Obote bwe yaggyawo Obwakabaka, Gavumenti ettaka yalyeddiza naye Gavumenti ya Museveni bwe yakomyawo Obwakabaka, ettaka lyonna lyaddayo mu mikono gya Mmengo era kati ttaka lya Bwakabaka.\nYagasseeko nti, engeri gye liri nti ttaka lya Bwakabaka ng’ate aba BLB be bavunaanyizibwa ku ttaka ly’Obwakabaka lyonna mu Buganda, tebafunangako muntu yenna yali abatuukiridde ng’ayagala kuligula.\nNga BLB bakimanyi nti liriko baabibanja. Margaret Nandese yagambye nti minisita Kibuule aludde ng’abagobaganya ekyavaako ne munnaabwe Dickson Wasswa okuttibwa, abaserikale abagambibwa nti bakuumi ba Kibuule.\nYattibwa nga August 8, 2017 ng’agezaako okulwanirira ettaka lye. Okusinziira ku Kibuule, ettaka lino yaligula ku Musa Kateregga era n’ebyapa byalyo abirina kyokka Kiwalabye Male yabategeezezza nti ebyapa Kibuule by’alina bifu kubanga ebituufu, y’abirina (Male) mu ofiisi ye.\n‘TUKYALI MU KUTYA’\nAbatuuze baategeezezza nti, waliwo emmotoka enjeru eyita mu kyalo ng’erimu abantu be batategeera ekibaleetedde okubeera mu kutya nti bandiddamu okubatigomya.\nAbali mu kutya kuliko ne ssentebe w’ekyalo James Bbanda eyategeezezza nti atambulira ku kakalu ka kkooti.\nAgamba nti yaakakwatibwa enfunda bbiri ku ttaka lino. Ogwasooka baamukwata July 31, 2017 ne bamusiba mu kkomera e Lugazi okumala ennaku kkumi ate nga December 1, 2017, ne baddamu ne bamukwata.\nBaamutadde nga January 22, 2018 nga kati ali ku kakalu ka kkooti ng’ate okumuta, omulamuzi George Obongo yamulagira asasule akakadde kalamba.\nKiwalabye Male yabagambye nti, babeere bagumu emmotoka yaddembe okuyita mu kkubo wabula abagirimu tebalina lukusa ku ttaka lyabwe.\nOno yabasomedde n’ekiwandiiko ekyava mu Minisitule y’ebyettaka nga February 14, 2018 ekyali kisazaamu ebyapa byonna ku ttaka lino eriri ku block 369 ebibanja 8,9,10,11,12 ne 13.\nAba Cryptocurrency babbye abantu abalala mu Kampala\nDdereeva wa ambyulensi eyasse omuntu akwatiddwa\nAba Crypto Currencies banyaze ku bantu bbiriyooni 10\nNamasole ayanukudde Buganda ku ttaka lye bakaayanira ne Kibuule\nAbaagula ettaka lya Namasole basattira\nBalaze waaka ku mpaka z'emisono...\nBalaze waaka ku mukolo gw'okwolesa emisono ogwategekeddwa Abraynz ku Serena Hotel mu Kampala\n'Abakozi mukomye okwemulugunya'...\nFAAZA Raymond Kalanzi ow’e kiggo ky’e Kiwamirembe alabudde abakozi abasiiba ku mirimu yonna gye bali nga beemulugunya...\nEyasuulawo mukyala we emyaka 25...\nSSEMAKA eyasuulawo mukyala we ng’afunye omulala akomyewo oluvannyuma lw’emyaka 25 n’amukuba empeta.\nKkamera ziraze eyabbye emmotoka...\nKKAMERA za poliisi zikutte omusajja omulala ng’abba emmotoka eyabadde esimbiddwa okumpi n’eddwaaliro ly’e Mulago....\nTamale Mirundi agobye abamulambula...\nMikwano gya Tamale Mirundi betwayogeddeko nabo baategeezezza nti obulwadde Tamale bwamwetamizza abantu era mu bamu...


Isaaya 34 | Bayibuli ey'Oku Mukutu Gwaffe Ogwa Intaneeti | New World Translation\nYakuwa awoolera eggwanga ku mawanga (1-8)\nEdomu ya kufuulibwa matongo (9-17)\n34 Musembere kumpi mmwe amawanga muwulire,Musseeyo omwoyo mmwe abantu. Ensi ne byonna ebigirimu ka biwulirize,Ettaka n’ebintu byonna ebiririko. 2 Kubanga Yakuwa asunguwalidde amawanga gonna,+Era alina ekiruyi ku magye gaago gonna.+ Aligazikiriza;Aligawaayo okuttibwa.+ 3 Abantu baago abaliba battiddwa balisuulibwa ebweru,Ekivundu ekiriva mu mirambo gyabwe kiryambuka;+Ensozi zirisaanuuka olw’omusaayi* gwabwe.+ 4 Eggye lyonna ery’oku ggulu lirivunda,Era eggulu lirizingibwako ng’omuzingo. Eggye lyabwe lyonna liriwotoka ne ligwa,Ng’ekikoola ekiwotose bwe kiva ku muzabbibu ne kigwaEra ng’ettiini erikaze bwe liva ku mutiini ne ligwa. 5 “Kubanga ekitala kyange kiritotobalira+ mu ggulu. Kirikka ku Edomu okutuukiriza omusango ogwagisalirwa,+Kirikka ku bantu be nnasalawo okuzikiriza. 6 Yakuwa alina ekitala; kiribuna omusaayi. Kirijjula amasavu,+Kirijjula omusaayi gw’endiga ento ennume n’ogw’embuzi,Kirijjula amasavu g’ensigo z’endiga ennume. Kubanga Yakuwa ateeseteese ssaddaaka mu Bozula,Walibaawo okutta kungi mu nsi ya Edomu.+ 7 Sseddume ez’omu nsiko ziriserengeta wamu nazo,Ente ento ennume wamu n’ente ennume ez’amaanyi. Ensi yaazo erinnyikira omusaayi,N’enfuufu yaazo erinnyikira amasavu.” 8 Kubanga Yakuwa alina olunaku olw’okuwoolerako eggwanga,+Alina omwaka ogw’okwesasuza olw’ebintu ebibi bye baakola Sayuuni.+ 9 Emigga gyamu* girifuuka zefesi,*N’enfuufu yaakyo erifuuka amayinja agookya,Era ensi yaakyo erifuuka nga zefesi ayaka. 10 Terizikira ekiro n’emisana;Omukka gwayo gulyambuka emirembe n’emirembe. Erisigala matongo emirembe gyonna;Tewaliba n’omu aligiyitamu emirembe n’emirembe.+ 11 Erifuuka ya kimbala ne nnamunnungu,Era ebiwuugulu eby’amatu amawanvu ne nnamuŋŋoona biribeera eyo. Katonda alikozesa omuguwa ogupima ne bbirigi okupima ensi eyoOkulaga nti eriba njereere era nti erizikirizibwa. 12 Tewali n’omu ku bakungu baayo alifuulibwa kabaka,Abaami baayo bonna baliggwaawo. 13 Amaggwa galimera mu minaala gyayo,N’omwennyango n’omuddo ogw’amaggwa birimera mu bigo byayo. Eriba kisulo kya bibe,+Era eriba kikomera kya maaya. 14 Ensolo ez’omu ddungu zirisisinkana n’ensolo eziwoowoola,N’embuzi ey’omu nsiko* eriyita ginnaayo. Eyo olubugabuga gye lulibeera era gye lulifuna ekifo eky’okuwummuliramu. 15 Eyo omusota ogubuuka gye gulikola ekisu kyagwo ne gubiika amagi,Guligaalula ne gukuŋŋaanyiza abaana baagwo mu kisiikirize kyagwo. Eyo bikamunye gye birikuŋŋaanira, buli kisajja nga kiri wamu ne kikazi kyakyo. 16 Munoonyereze mu kitabo kya Yakuwa era mukisome mu ddoboozi ery’omwanguka: Tewalibaawo na kimu ku byo kiribulako;Tewalibaawo kisajja kitalina kikazi,Kubanga akamwa ka Yakuwa ke kalagidde,Era omwoyo gwe gwe gubikuŋŋaanyizza awamu. 17 Y’abikubidde akalulu,Era omukono gwe gubipimidde ekifo ekibiweereddwa.* Kiribeera kyabyo ennaku zonna;Birikibeeramu emirembe n’emirembe.\n^ Oba, “zirikulukuta omusaayi.”\n^ Kirabika Bozula, ekibuga kya Edomu ekikulu, kye kyogerwako wano.\n^ Ekigambo ky’Olwebbulaniya ekikozeseddwa wano kitegeeza ebintu ebiddugavu ebikwatira ebiringa envumbo.\n^ Era kiyinza okuvvuunulwa, “Ne dayimooni eyakula ng’embuzi.”\n^ Obut., “gwabigabanyizaamu ekifo nga gukozesa omuguwa ogupima.”


Muntu ayagala Gavt eyongere aba CID ensimbi balwanyise abamenyi b’amateeka | Dembe FM 90.4\nMuntu ayagala Gavt eyongere aba CID ensimbi balwanyise abamenyi b’amateeka\nBya Prossy Kisakye ne Rita Kemigisa,\nOluvanyuma lwóbutemu bwebijjambiya okubalukawo mu disitulikiti ezikola obwagagavu bwe Masaka poliisi eyongedde okuyungula abawanvu na bampi okunyweza ebyokwerinda.\nOkusinzira ku mwogezi wekitongole kya poliisi ekinonyereza kubuzzi bwemisango ekya CID, Charlse Twine, agambye nti basindise abakugu mu kunonyereza okuva ku kitebe ekikulu, nabakugu abalala okuva mu Directorate of Forensic services.\nAsabye abatuuze okusigala nga bakakamu wasobole okubaawo emirembe ngokunonyereza bwekugenda mu maaso.\nMungeri yemu ekibiina kye byobufuzi ekya Alliance for National Transformation (ANT) kisabye gavt nti eyongere okuteeka ssente mu kitongole kya poliisi ekinonyereza ku buzzi bwemisango, kyekijja okuyamba okukomya obutemu.\nOno okwogera bino nga abantu abantu 19 bebakattibwa mu bbanga lya mwezi gumu mu bwagagavu bwe Masaka.\nNolwaleero abatuuze be Bisanje-Kanyogoga mu divizoni ye Kimaanya-Kabonera bazudde omulambo gwa Peter Mayanja ngabadde amanyiddwa nga Yeye ng’abatemu baamusse mu kiro ekikeesezza olwaleero.\nSonga mu kusooka baazudde omulambo gwa namukadde owemyaka 70 Annet Nampijja ku kyalo Kasaali mu gombolola yeemu eya Kimaanya-Kabonera.\nBwabadde ayogera ne bannamawulire ku kitebbe kyekibiina mu Kampala, pulezidenti wa ANT Rtd Maj. Gen Mugisha Muntu agambye nti obukugu bukyetagisa nnyo mu kitongole kya CID nokukiwa obuyambi bwensimbi obwetaagisa okusobola okukola emirimu gyakyo obulungi.\nYe omwogezi wa poliisi mu bitundu ebyamasekati ge ggwanga Muhammed Nsubuga agamba nti obutemu obugenda mu maaso e Masaka bwekuusa ku nkayana zettaka.


Eky’Okuba nti Yakuwa Atwetegereza Okitwala Otya? | Ogw’Okusoma\nYoleka Okukkiriza ng’Okwa Musa\nOlaba “Oyo Atalabika”?\nEBYAFAAYO EBIKWATA KU BULAMU BW'AB'OLUGANDA Obuweereza obw’Ekiseera Kyonna—We Buntuusizza\nTewali n’Omu Asobola Kuba Muddu wa Baami Babiri\nBeera Mugumu—Yakuwa Ye Muyambi Wo!\nEky’Okuba nti Yakuwa Atwetegereza Okitwala Otya?\nBISOME MU Afrikaans Albanian Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nOmunaala gw'Omukuumi—Ogw'Okusoma mu Kibiina | Apuli 2014\n“Amaaso ga Yakuwa gaba buli wamu nga geetegereza ababi n’abalungi.”—NGE. 15:3, NW.\nENSONGA ENKULU EZ’OKUJJUKIRA\nLwaki Yakuwa atwetegereza?\nYakuwa atulabula atya, atutereeza atya, era atuwa atya obulagirizi?\nLwaki oluusi Yakuwa taggyawo mangu bizibu bye tufuna?\n1, 2. Engeri Yakuwa gy’atwetegerezaamu eyawukana etya ku ngeri ab’obuyinza gye beetegerezaamu abantu nga bakozesa kamera?\nLEERO mu nsi nnyingi, ab’obuyinza bateeka kamera mu bifo ebitali bimu basobole okwetegereza entambula y’ebidduka n’obubenje obuba buguddewo. Singa wabaawo akabenje, oyo ali mu nsobi n’adduka, ebifaananyi kamera ezo bye ziba zikutte bisobola okuyamba ab’obuyinza okukwata omuntu oyo. Mu butuufu, kamera ng’ezo ziyambye nnyo ab’obuyinza okukwata abamenyi b’amateeka.\n2 Bwe tulowooza ku ngeri kamera ezo gye zikozesebwamu kiyinza okutuleetera okulowooza ku Kitaffe ow’omu ggulu, Yakuwa. Bayibuli egamba nti amaaso ga Yakuwa “gaba mu buli kifo.” (Nge. 15:3) Naye ekyo kitegeeza nti buli kiseera Yakuwa aba atwetegereza okulaba obanga tumenya amateeka ge, asobole okutubonereza? (Yer. 16:17; Beb. 4:13) Nedda! Yakuwa atwetegereza olw’okuba atwagala era atufaako.—1 Peet. 3:12.\n3. Bintu ki ebitaano bye tugenda okwetegereza ebiraga nti Yakuwa atwagala?\n3 Biki ebiyinza okutuyamba okukiraba nti Yakuwa bw’atwetegereza aba akikola lwa kuba atwagala? Ka twetegerezeeyo ebintu bitaano. (1) Atulabula nga tetunnakola kibi, (2) atutereeza nga tukutte ekkubo ekkyamu, (3) atuwa obulagirizi ng’ayitira mu misingi egiri mu Kigambo kye, (4) atuyamba nga twolekagana n’ebizibu, era (5) atuwa emikisa bwe tufuba okukola ekituufu.\n4. Lwaki Yakuwa yalabula Kayini nga tannakola kibi?\n4 Ka tusooka tulabe engeri Yakuwa gy’atulabulamu nga tetunnakola kibi. (1 Byom. 28:9) Lowooza ku ekyo ekyaliwo Kayini bwe ‘yasunguwala ennyo’ nga Yakuwa akiraze nti tamusiimye. (Soma Olubereberye 4:3-7.) Yakuwa yalabula Kayini nti singa takyusaamu n’akola ekituufu yandikoze ekibi. Ekibi kyali ‘ng’ekitudde ku luggi’ nga kirinze okumukwata. Katonda yabuuza Kayini nti: ‘Onoosobola okukifuga?’ Yakuwa yali ayagala Kayini akolere ku kulabula okwo asobole okuddamu okusiimibwa mu maaso ge. Okukolera ku kulabula okwo kyandiyambye Kayini okusigala ng’alina enkolagana ennungi ne Katonda.\n5. Yakuwa atulabula atya?\n5 Ate ffe? Yakuwa asobola bulungi okumanya ekyo ekiri mu mutima gwaffe era tetusobola kukimukweka. Kitaffe ow’omu ggulu ayagala tugoberere ekkubo ery’obutuukirivu; kyokka tatukaka kuleka makubo gaffe amabi. N’olwekyo, bw’alaba nga tutandise okukwata ekkubo ekkyamu, atulabula. Bwe tusoma Bayibuli buli lunaku, bwe tusoma ebitabo byaffe, oba bwe tubaawo mu nkuŋŋaana, tuba tusobola okuwulira Yakuwa ng’atulabula. Wali osomyeko ekintu mu Bayibuli oba mu bitabo byaffe oba wali owuliddeko ekintu kyonna mu nkuŋŋaana, ne kikuyamba okuvvuunuka ekizibu kye walina naye nga Yakuwa yekka ye yali akimanyi? Ekyo kiraga nti Yakuwa atwetegereza era n’atulabula mu kiseera ekituufu.\n6, 7. (a) Kiki ekiraga nti Yakuwa afaayo ku baweereza be kinnoomu? (b) Tuyinza tutya okuganyulwa mu kulabula Yakuwa kw’atuwa?\n6 Okulabula kwonna Yakuwa kw’atuwa okuyitira mu Bayibuli kulaga nti afaayo ku baweereza be kinnoomu. Kyo kituufu nti Bayibuli, ebitabo byaffe, awamu n’enkuŋŋaana zaffe biganyula abantu bonna. Kyokka Yakuwa ayagala buli omu ku ffe akolere ku ebyo ebiri mu Kigambo kye kimuyambe okukola ekituufu. Ekyo kiraga nti Yakuwa atufaako kinnoomu.\nOmuntu waffe ow’omunda atendekeddwa Bayibuli atuyamba okwewala emitawaana (Laba akatundu 6, 7)\n7 Okusobola okuganyulwa mu kulabula Katonda kw’atuwa, tulina okusooka okukitegeera nti atufaako nnyo. Ate era tulina okukolera ku ebyo ebiri mu Kigambo kye, nga tufuba okweggyamu endowooza yonna etemusanyusa. (Soma Isaaya 55:6, 7.) Bwe tukolera ku kulabula Katonda kw’atuwa kituyamba okwewala ebizibu bingi. Watya singa tulemererwa okukolera ku bulagirizi Yakuwa bw’atuwa? Kiki Yakuwa ky’akola okutuyamba?\nKITAFFE OW’OKWAGALA ATUTEREEZA\n8, 9. Omuntu bw’akozesa Bayibuli okututereeza, ekyo kiraga kitya nti Yakuwa atufaako nnyo? Waayo ekyokulabirako.\n8 Yakuwa bw’atutereeza, kiba kiraga nti atwagala. (Soma Abebbulaniya 12:5, 6.) Kyo kituufu nti oluusi okuwabulwa oba okukangavvulwa tekutusanyusa. (Beb. 12:11) Naye omuntu bw’akozesa Bayibuli okututereeza, kiba kirungi okulowooza ku nsonga lwaki ekyo aba akikoze. Aba akirabye nti waliwo kye twetaaga okutereezaamu kituyambe okusigala nga tulina enkolagana ennungi ne Yakuwa. Omuntu ng’oyo aba akiraze nti mwetegefu okuwaayo ebiseera bye n’amaanyi ge okutuyamba okudda eri Yakuwa. Amagezi g’aba atuwadde tusaanidde okugatwala nga ga muwendo olw’okuba gaba gavudde eri Yakuwa.\n9 Ng’ekyokulabirako, waliwo ow’oluganda omu eyalina omuze ogw’okulaba ebifaananyi eby’obuseegu nga tannayiga mazima. Bwe yayiga amazima, yalekayo omuze ogwo. Naye bwe yagula essimu empya eriko Intaneeti, yaddamu okulaba ebifaananyi eby’obuseegu. (Yak. 1:14, 15) Lumu, yawa omukadde omu essimu ye asobole okubaako ennamba z’abantu z’afunamu. Omukadde oyo yakizuula nti ow’oluganda oyo yali agenda ku mikutu gya Intaneeti egiriko ebifaananyi eby’obuseegu. Amangu ago omukadde yabuulirira ow’oluganda oyo. Ow’oluganda oyo yakolera ku ebyo omukadde bye yamugamba era yasobola okwekutula ku muze ogwo omubi ennyo. Nga kitusanyusa nnyo okuba nti Kitaffe ow’omu ggulu alaba n’ebibi bye tukola mu nkukutu era n’atutereeza ng’embeera tennasajjuka!\nOKUKOLERA KU MISINGI GYA BAYIBULI KITUGANYULA\n10, 11. (a) Tuyinza tutya okufuna obulagirizi okuva eri Yakuwa? (b) Ow’oluganda omu n’ab’omu maka ge baaganyulwa batya mu kukolera ku bulagirizi obuva eri Yakuwa?\n10 Omuwandiisi wa Zabbuli yayimbira Yakuwa ng’agamba nti: “Ononnuŋŋamyanga n’amagezi go.” (Zab. 73:24) Bwe tuba twetaaga obulagirizi okuva eri Yakuwa, tulina okusoma Ekigambo kye tusobole okutegeera endowooza gy’alina ku nsonga ezitali zimu. Bwe tukolera ku misingi egiri mu Bayibuli kituyamba okuba n’enkolagana ennungi ne Yakuwa era kituyamba okumanya engeri gye tuyinza okukola ku byetaago byaffe eby’omubiri.—Nge. 3:6.\n11 Ng’ekyokulabirako, ow’oluganda omu abeera mu bitundu by’e Masbate mu Philippines mulimi era ettaka kw’alimira apangisa pangise. Ow’oluganda oyo ne mukyala we baweereza nga bapayoniya era balina abaana abawerako. Lumu, nnannyini ttaka yabalagira okuva ku ttaka lye. Lwaki yali abagoba ku ttaka lye? Waliwo omuntu eyali abawaayiriza ng’agamba nti si beesigwa. Wadde ng’ow’oluganda oyo yali mweraliikirivu nga tamanyi wa we bagenda kudda, yasigala yeesiga Yakuwa. Yagamba nti: “Bulijjo Yakuwa abadde atulabirira, era ajja kweyongera okutulabirira.” Mu butuufu Yakuwa yabalabirira. Oluvannyuma lw’ennaku ntono, nnannyini ttaka yabagamba nti kyali tekikyabeetaagisa kugenda. Kiki ekyamuleetera okukyusa mu ekyo kye yali abagambye? Nnannyini ttaka yali yeetegerezza nti wadde nga baali babasibyeko omusango ogwo, ow’oluganda oyo n’ab’omu maka ge beeyongera okweyisa obulungi. Ekyo nnannyini ttaka kyamukwatako nnyo era yasalawo n’okubongera ettaka ery’okulimirako. (Soma 1 Peetero 2:12.) Mu butuufu, bwe tukolera ku bulagirizi Yakuwa bw’atuwa okuyitira mu Kigambo kye, kituyamba okuvvuunuka ebizibu bingi.\nYAKUWA ATUYAMBA OKUGUMIRA EBIZIBU\n12, 13. Mbeera ki eyinza okuleetera omuntu okwebuuza obanga ddala Yakuwa amufaako?\n12 Kyokka ebiseera ebimu, ebizibu bye tufuna biyinza obutavaawo mangu. Tuyinza okuba nga tulina obulwadde obutawona oba nga tumaze ebbanga ddene nga tuyigganyizibwa ab’eŋŋanda zaffe oba abantu abalala. Ate era tuyinza okufuna obutakkaanya obw’amaanyi ne bakkiriza bannaffe mu kibiina.\n13 Ng’ekyokulabirako, ow’oluganda ayinza okwogera ekintu ne kikulumya. Oyinza okugamba nti: ‘Omuweereza wa Katonda ayinza atya okwogera ekintu ng’ekyo!’ Kyokka ow’oluganda oyo ayinza n’okuba ng’alina enkizo mu kibiina era ng’abalala bamwogerako bulungi. Oyinza okutandika okwebuuza: ‘Ddala singa Yakuwa alaba ebigenda mu maaso, teyandibaddeko ky’akolawo?’—Zab. 13:1, 2; Kaab. 1:2, 3.\n14. Lwaki oluusi tuyinza okulowooza nti Yakuwa talaba kizibu ekiri wakati waffe ne mukkiriza munnaffe?\n14 Oluusi Yakuwa alekawo embeera ng’alina ensonga lwaki agireseewo. Ng’ekyokulabirako, oyinza okuba ng’olowooza nti mukkiriza munno y’aliko obuzibu, naye nga ye Katonda ebintu abiraba mu ngeri ndala. Yakuwa ayinza okuba nga akiraba nti ggwe ali mu nsobi. Ebigambo ow’oluganda bye yayogera ne bikunyiiza, Yakuwa ayinza okuba ng’akiraba nti wali obyetaaga okusobola okutereeza amakubo go. Ng’ekyokulabirako, Ow’oluganda Karl Klein, eyali ku Kakiiko Akafuzi, bwe yali ayogera ku byafaayo bye yagamba nti lumu Ow’oluganda J. F. Rutherford yamunenya. Oluvannyuma, Ow’oluganda Rutherford bwe yamusisinkana n’amubuuza, Ow’oluganda Klein yamuddamu nga simusanyufu. Ow’oluganda Rutherford bwe yakiraba nti Ow’oluganda Klein yali amusibidde ekiruyi, yamugamba nti: “Weegendereze, Omulyolyomi ayagala kukukwasa.” Nga wayise ekiseera, Ow’oluganda Klein yagamba nti: “Bwe tusibira bakkiriza bannaffe ekiruyi, naddala nga batubuulidde ekyo kye basaanidde okutubuulira, tuba tuwadde Omulyolyomi omwagaanya.” *\n15. Bwe twolekagana n’embeera enzibu, kiki ekinaatuyamba okuba abagumiikiriza?\n15 Kyokka oluusi ekizibu kiyinza okulwawo okuggwaawo ne tuwulira ng’obugumiikiriza butuweddeko. Bwe twesanga mu mbeera ng’eyo, kiki kye tuyinza okukola? Kuba akafaananyi ng’ovuga emmotoka n’osanga akalippagano k’ebidduka. Oba tomanyi ddi emmotoka lwe zinnaddamu kutambula. Bw’onyiiga n’osalawo okukwata ekkubo eddala oyinza okwesanga ng’obuze. Oyinza n’okwesanga ng’otutte ebiseera bingi okusinga ku ebyo bye wandimaze singa ogumiikirizza. Mu ngeri y’emu, bw’ofuna ebizibu naye n’onywerera ku misingi gya Bayibuli, Yakuwa ajja kukuyamba okubiyitamu.\n16. Lwaki oluusi Yakuwa atuleka okufuna ebizibu?\n16 Yakuwa ayinza okusalawo okulekawo ekizibu ng’alina ky’ayagala okutuyigiriza. (Soma 1 Peetero 5:6-10.) Naye kikulu okukijjukira nti Katonda si yatuleetera ebizibu. (Yak. 1:13) Ebizibu ebisinga bye tufuna, ‘omulabe waffe Sitaani’ yabituleetera. Kyokka, ebizibu ebimu Katonda by’alekawo bituyamba okunywera mu by’omwoyo. Yakuwa atulaba nga tubonaabona era ‘olw’okuba atufaako,’ tajja kukkiriza bizibu bye tufuna kubaawo mirembe gyonna. Bw’obeera mu mbeera enzibu naawe okiraba nti Yakuwa akufaako era nti tasobola kukuleka kukemebwa kusukka ku ekyo ky’osobola kugumira?—2 Kol. 4:7-9.\nBWE TUFUBA OKUKOLA EKITUUFU YAKUWA ATUWA EMIKISA\n17. Lwaki Yakuwa akebera emitima gy’abantu bonna?\n17 Yakuwa akebera emitima gy’abantu bonna asobole okumanya abo abamwagala. Ng’ayitira mu muweereza we Kanani, Yakuwa yagamba Kabaka Asa nti: “Amaaso ga Mukama gatambulatambula wano ne wali okubuna ensi zonna, okweraga bw’ali ow’amaanyi eri abo abalina omutima ogutuukiridde gy’ali.” (2 Byom. 16:9) N’olwekyo, singa weeyongera okukola ekituufu, Yakuwa ajja “kweraga bw’ali ow’amaanyi” gy’oli.\n18. Bw’otandika okulowooza nti tewali alaba birungi by’okola, kiki ky’osaanidde okujjukira? (Laba ekifaananyi ku lupapula 27.)\n18 Bwe tuba twagala Katonda ‘okutukwatirwa ekisa,’ tulina okufuba ‘okunoonya obulungi,’ ‘okwagala obulungi,’ ‘n’okukola ebirungi.’ (Am. 5:14, 15; 1 Peet. 3:11, 12) Yakuwa amanyi abo abamwemaliddeko era abawa emikisa. (Zab. 34:15) Ng’ekyokulabirako, lowooza ku bakyala Abebbulaniya abazaalisa, Sifira ne Puwa. Abaisiraeri bwe baali mu buddu e Misiri, Falaawo yabalagira okutta abaana bonna ab’obulenzi ab’Abebbulaniya. Naye olw’okuba abakyala abo baali batya Yakuwa okusinga Falaawo, baagaana okutta abaana abo. Yakuwa yalaba ekyo Sifira ne Puwa kye baakola era oluvannyuma yabawa omukisa ne basobola okuzaala abaana abaabwe ku bwabwe. (Kuv. 1:15-17, 20, 21) Oluusi tuyinza okulowooza nti ebintu ebirungi bye tukola tewali abiraba, naye Yakuwa alaba buli kirungi kye tukola era ajja kutuwa emikisa.—Mat. 6:4, 6; 1 Tim. 5:25; Beb. 6:10.\n19. Mwannyinaffe omu yakiraba atya nti Yakuwa alaba ebirungi abantu be bye bakola?\n19 Yakuwa alaba ebirungi byonna abantu be bye bakola nga bamuweereza. Ng’ekyokulabirako, lowooza ku mwannyinaffe omu abeera mu Austria. Mwannyinaffe oyo enzaalwa ya Hungary, yaweebwa endagiriro y’omukyala ayogera Oluhangale eyali ayagala okuyiga Bayibuli. Yagenda ew’omukyala oyo naye n’atasanga muntu yenna awaka. Yaddayo enfunda n’enfunda naye era nga talina gw’alaba. Emirundi egimu bwe yagendangayo, yakirabanga nti awaka walabika waliwo omuntu naye nga bw’ayita tawulirayo kanyego. Yalekangawo ebitabo, amabaluwa, endagiriro ye, n’ebintu ebirala. Oluvannyuma lw’omwaka gumu n’ekitundu nga mwannyinaffe oyo addayo, kya ddaaki yasangawo omukyala oyo awaka, era yamwaniriza n’essanyu. Omukyala oyo yamugamba nti: “Mbaddenga nsoma buli kimu ky’oleka wano era nga nneesunga okukulaba.” Omukyala oyo yali mulwadde wa kkansa era nga mu kiseera ekyo yali ku bujjanjabi obw’amaanyi era nga muli awulira nga tayagala kwogera na bantu. Mwannyinaffe yatandika okumuyigiriza Bayibuli. Tewali kubuusabuusa nti Katonda yawa mwannyinaffe oyo emikisa olw’okufuba kwe!\n20. Okukimanya nti Yakuwa akwetegereza kikuleetera kuwulira otya?\n20 Nga bwe tulabye mu kitundu kino, Yakuwa alaba buli kimu kye tukola era amanyi ekiri mu mutima gwa buli muntu. Kyokka tetusaanidde kulowooza nti Yakuwa atwetegereza olw’okwagala okutunoonyaamu ensobi. Mu kifo ky’ekyo, tusaanidde okweyongera okumwagala olw’okuba tukimanyi nti atufaako era nti ajja kutuwa emikisa singa tunywerera ku kituufu!\n^ lup. 14 Ebyafaayo by’Ow’oluganda Klein byafulumira mu Watchtower eya Okitobba 1, 1984.\nOMUNAALA GW'OMUKUUMI—OGW'OKUSOMA MU KIBIINA Apuli 2014


“Musembezeganyenga”—1 Peetero 4:9 | Ogw’Okusoma\nBISOME MU Afrikaans Albanian Amharic Amis Angolan Sign Language Armenian Aymara Azerbaijani Bassa (Cameroon) Belize Kriol Bicol Boulou Bulgarian Catalan Cebuano Chichewa Chinese (Cantonese) Chinese (Simplified) Chinese (Traditional) Chinese Cantonese (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Efik English Estonian Ewe Fijian Filipino Sign Language Finnish Finnish Sign Language Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Kabiye Kabuverdianu Kannada Kikamba Kikaonde Kikuyu Kinyarwanda Kirghiz Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Low German Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mam Marathi Marshallese Mazatec (Huautla) Mbunda Mingrelian Mixtec (Guerrero) Mongolian Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Oromo Ossetian Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Bolivia) Romanian Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Totonac Tshiluba Tsonga Turkish Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Wolaita Xhosa Yoruba Zande Zapotec (Isthmus) Zulu\n“Musembezeganyenga awatali kwemulugunya.”—1 PEET. 4:9.\nENNYIMBA: 100, 87\nOLOWOOZA KI . . .\nku bukulu bw’okwoleka omwoyo ogw’okusembeza abalala mu kibiina?\nku mikisa gye tuyinza okukozesa okusembeza abalala?\nku kuvvuunuka ebiyinza okutulemesa okwoleka omwoyo ogw’okusembeza abalala?\n1. Mbeera ki enzibu Abakristaayo abaaliwo mu kyasa ekyasooka gye baayolekagana nayo?\nAWO nga wakati w’omwaka gwa 62 E.E. ne 64 E.E., omutume Peetero yawandiikira “abatuuze ab’akaseera obuseera abaasaasaanira mu Ponto, Ggalatiya, Kapadokiya, Asiya, ne Bisuniya” ebbaluwa. (1 Peet. 1:1) Ebibiina ebyo ebyali mu Asiya Omutono ebyalimu ab’oluganda ab’amawanga ag’enjawulo, byali byetaaga okuzzibwamu amaanyi n’okuweebwa obulagirizi. Ab’oluganda mu bibiina ebyo baali bayigganyizibwa era nga boogerwako bubi. Baali boolekagana ‘n’okugezesebwa okulinga omuliro.’ Era baaliwo mu kiseera ekizibu ennyo. Peetero yawandiika nti: “Enkomerero ya byonna esembedde.” Enkomerero y’enteekateeka y’Ekiyudaaya yali egenda kubaawo mu myaka egyali gitawera na kkumi. Kiki ekyandiyambye Abakristaayo yonna gye baali okuyita mu kiseera ekyo ekizibu?—1 Peet. 4:4, 7, 12.\n2, 3. Lwaki Peetero yakubiriza Bakristaayo banne okusembezeganyanga? (Laba ekifaananyi waggulu.)\n2 Peetero yagamba bakkiriza banne abo nti: “Musembezeganyenga.” (1 Peet. 4:9) Ekigambo ky’Oluyonaani ekyavvuunulwa “okusembeza” obutereevu kitegeeza “okwagala, oba okulaga abantu b’otomanyi ekisa.” Kyokka weetegereze nti Peetero yakubiriza Bakristaayo banne ‘okusembezeganyanga,’ kwe kugamba, okusembezanga abo be baali bamanyi era be baali baweerereza awamu nabo. Okusembezeganya kwandibayambye kutya?\n3 Okusembezeganyanga kyandibayambye okwongera okunyweza enkolagana yaabwe. Lowooza ku kino. Ojjukira essanyu lye wafuna ng’omuntu akuyise okumukyalirako? Buli lw’ojjukira ekiseera ekyo tekikuleetera ssanyu? Bwe wakyaza omuntu ali mu kibiina kyo, omukwano gwammwe tegweyongera okunywera? Bwe tusembeza bakkiriza bannaffe, kituyamba okwongera okubamanya obulungi. Abakristaayo abaaliwo mu kiseera kya Peetero baali beetaaga okwongera okunyweza enkolagana yaabwe ng’embeera mu nsi yeeyongera okwonooneka. Bwe kityo bwe kiri n’eri Abakristaayo abaliwo mu nnaku zino “ez’enkomerero.”—2 Tim. 3:1.\n4. Bibuuzo ki ebigenda okuddibwamu mu kitundu kino?\n4 Mikisa ki gye tuyinza okukozesa okusembeza abalala? Tuyinza tutya okuvvuunuka ebintu ebiyinza okutulemesa okusembeza abalala? Tuyinza tutya okuba abagenyi abalungi ng’abalala batusembezza?\nEMIKISA GYE TUYINZA OKUKOZESA OKUSEMBEZA ABALALA\n5. Tuyinza tutya okwoleka omwoyo ogw’okusembeza abagenyi mu nkuŋŋaana zaffe?\n5 Mu nkuŋŋaana zaffe: Twaniriza bonna ababa bazze mu nkuŋŋaana; tubaaniriza nga bagenyi bannaffe ku kijjulo eky’eby’omwoyo. Yakuwa ne Yesu be baba batusembezza. (Bar. 15:7) Abapya bwe bajja mu nkuŋŋaana, tukolera wamu ne Yakuwa awamu n’ekibiina kye okubasembeza. Tusaanidde okufaayo ku bapya ababa bazze, ka babe nga bambadde batya oba nga beekozeeko batya. (Yak. 2:1-4) Bw’olaba nga waliwo omupya ali yekka, osobola okumuyita n’atuula naawe? Kiyinza okumusanyusa bw’omuyamba okugoberera ebyogerwa n’okubikkula Bayibuli. Bw’okola bw’otyo, oba oyolese omwoyo ‘ogw’okusembeza abagenyi.”—Bar. 12:13.\n6. Okusingira ddala baani be tusaanidde okusembeza mu maka gaffe?\n6 Okuyita abalala okuliirako awamu naffe: Mu biseera by’edda, okusembeza abalala kyatwalirangamu omuntu okukyaza abalala mu maka ge n’abawa emmere. (Lub. 18:1-8; Balam. 13:15; Luk. 24:28-30) Omuntu bwe yayitanga abalala okuliirako awamu naye emmere, kaalinga kabonero akalaga nti yali abatwala nga mikwano gye era nti yali abaagaliza mirembe. Okusingira ddala baani be tusaanidde okusembeza? Baganda baffe ne bannyinaffe abali mu kibiina kyaffe. Ng’embeera y’ensi eno egenda yeeyongera okwonooneka, twetaaga nnyo bakkiriza bannaffe. Twetaaga okuba n’omukwano ogw’oku lusegere n’ab’oluganda bonna n’okuba mu mirembe nabo. Mu 2011 Akakiiko Akafuzi kaakyusa essaawa Ababeseri b’omu Amerika kwe batandikira olukuŋŋaana lw’okusoma Omunaala gw’Omukuumi. Edda baali batandika ku ssaawa 12:45 z’akawungeezi, naye kati batandika ku ssaawa 12:15 ez’akawungeezi. Lwaki? Ekirango kyalaga nti olukuŋŋaana olwo okuggwa amanguko, kyandisobozesezza Ababeseri abawerako okusembeza abalala oba okukkiriza okusembezebwa. Ne ofiisi z’amatabi endala nazo zaakyusa mu budde Olukuŋŋaana lw’okusoma Omunaala gw’Omukuumi kwe lutandikira. Enteekateeka eyo ereetedde Ababeseri okwongera okunyweza enkolagana yaabwe.\n7, 8. Tuyinza tutya okusembeza ab’oluganda ababa bakyalidde ekibiina kyaffe?\n7 Tusobola okusembeza ow’oluganda okuva mu kibiina ekirala aba azze okuwa emboozi mu kibiina kyaffe, oba omulabirizi akyalira ebibiina, oba ow’oluganda aba akiikiridde ettabi aba akyadde. (Soma 3 Yokaana 5-8.) Engeri emu gye tuyinza okusembezaamu ab’oluganda abo kwe kubaako eky’okulya kye tubawa oba okubayita ku kijjulo. Oyinza okukozesa akakisa ako?\n8 Mwannyinaffe omu mu Amerika agamba nti: “Okumala emyaka mingi nze n’omwami wange tubaddenga tukyaza ab’oluganda ababa bazze okutuwa emboozi awamu ne bakyala baabwe. Buli lwe tukyaza ab’oluganda abo, tusanyuka nnyo era tuzzibwamu nnyo amaanyi mu by’omwoyo. Tetwejjusangako kubasembeza.”\n9, 10. (a) Baani abayinza okwetaaga okusembezebwa okumala ekiseera ekiwanvuko? (b) N’abo abalina ennyumba entono basobola okusembeza abalala? Waayo ekyokulabirako.\n9 Abagenyi abamalawo ekiseera ekiwanvuko: Mu biseera eby’edda, okusembeza abalala kyali kizingiramu okusuza abagenyi abeesigika. (Yob. 31:32; Fir. 22) Ne mu kiseera kyaffe obwetaavu obwo weebuli. Emirundi mingi abalabirizi abakyalira ebibiina baba beetaaga aw’okusula. Abo ababa mu masomero g’ekibiina awamu n’ab’oluganda abakola ogw’okuzimba bayinza okwetaaga aw’okusula. Ab’oluganda abamu ababa bakoseddwa obutyabaga bayinza okwetaaga okusuzibwa okutuusa ng’amayumba gaabwe gazziddwawo. Tetulina kulowooza nti abo bokka abalina amayumba amanene be balina okusuza ab’oluganda ng’abo, kubanga ekyo bayinza okuba nga bakikoze enfunda nnyingi. Naawe osobola okuyamba mu kusuza ab’oluganda ng’abo wadde ng’ennyumba yo ntono?\n10 Ow’oluganda omu mu South Korea awulira essanyu bw’ajjukira lwe yasuza ab’oluganda abaali mu masomero g’ekibiina. Agamba nti: “Mu kusooka nnali ntidde kubanga twali twakafumbiriganwa ate ng’akayumba kaffe katono. Naye okusuza ab’oluganda abo kyatuleetera essanyu lingi. Okuva bwe kiri nti twali twakafumbiriganwa, kyatuganyula nnyo okukiraba nti abafumbo bwe baweerereza awamu Yakuwa era nga balina ebiruubirirwa eby’omwoyo, baba basanyufu nnyo.”\n11. Lwaki weetaaga okusembeza ab’oluganda abapya ababa bazze mu kibiina kyo?\n11 Abapya mu kibiina: Ab’oluganda bayinza okuva mu kitundu ekirala ne basengukira mu kitundu kyammwe. Abamu bayinza okuba nga bazze okuweereza awali obwetaavu obusingako. Bapayoniya bayinza okusindikibwa mu kibiina kyammwe. Mu kusooka ab’oluganda abo bonna baba balina okwolekagana n’embeera empya ze baba batamanyiiridde, kwe kugamba, ekitundu ekipya, ekibiina ekipya, oboolyawo olulimi olupya, n’obuwangwa obupya. Bwe tubayita okubaako kye tuliirako awamu nabo, oba bwe tugendako nabo okulambula ebifo ebimu kisobola okubayamba okufuna emikwano emipya n’okumanyiira ekitundu mwe baba bazze.\n12. Waayo ekyokulabirako ekiraga nti tetwetaaga bintu bingi okusobola okusembeza abalala?\n12 Tetwetaaga bintu bingi okusobola okusembeza abalala. (Soma Lukka 10:41, 42.) Ng’ayogera ku kiseera ye ne mukyala we bwe baali baakatandika okuweereza ng’abaminsani, ow’oluganda omu agamba nti: “Twali bato, nga tetulina bumanyirivu, era nga tulina ekiwuubaalo olw’obutaba kumpi na b’ewaffe. Lumu akawungeezi mukyala wange yali mu kiwuubaalo eky’amaanyi, era nga byonna bye nkola okumuyamba tebikola. Naye awo nga ku ssaawa 1:30 ez’akawungeezi twawulira omuntu akonkona ku luggi. Yali muyizi wa Bayibuli eyali atuleetedde emicungwa esatu. Yali azze okwaniriza abaminsani abapya. Twamuyingiza mu nnyumba ne tumuwa egiraasi y’amazzi. Oluvannyuma twafumba caayi. Twali tetunnayiga Luswayiri ate nga naye tamanyi Lungereza. Naye eyo ye yali entandikwa y’okukola emikwano n’ab’oluganda ab’omu kitundu ekyo.”\nOKUVVUUNUKA EBIYINZA OKUTULEMESA OKUSEMBEZA ABALALA\n13. Birungi ki ebiva mu kusembeza abalala?\n13 Wali otiddeko okusembeza abagenyi? Bwe kiba kityo, oyinza okuba nga wasubwa okusanyukirako awamu n’abalala n’okufuna emikwano egya nnamaddala. Ekimu ku bintu ebisinga okumalawo ekiwuubaalo kwe kusembeza abalala. Naye oyinza okwebuuza nti, ‘Biki ebiyinza okulemesa omuntu okusembeza abalala?’ Waliwo ebintu ebiwerako.\n14. Kiki kye tuyinza okukola bwe kiba nti tetulina budde bwa kusembeza balala oba okukkiriza okusembezebwa?\n14 Ebiseera n’amaanyi: Abaweereza ba Yakuwa balina eby’okukola bingi. Abamu bayinza okuwulira nti tebalina biseera na maanyi getaagisa okusobola okusembeza abalala. Bw’oba nga naawe bw’otyo bw’owulira, kiyinza okukwetaagisa okubaako enkyukakyuka z’okola osobole okusembeza abalala oba okukkiriza okusembezebwa. Ebyawandiikibwa bikubiriza Abakristaayo okusembeza abalala. (Beb. 13:2) Si kikyamu okufissaawo obudde okusembeza abalala, kubanga ekyo kye kituufu okukola. Kya lwatu nti ekyo kiyinza okukwetaagisa okukendeeza ku budde bw’omalira ku bintu ebirala ebitali bikulu nnyo.\n15. Biki abamu bye bayinza okweraliikirira bwe balowooza ku ky’okusembeza abagenyi?\n15 Engeri gye weetwalamu: Wali obaddeko awo ng’owulira nga wandyagadde okukyaza abagenyi naye n’owulira nti tosobola? Abamu balina ensonyi era batya nti bayinza okubulwa kye banaanyumya n’abagenyi, oba nti abagenyi bayinza obutanyumirwa nga babayise. Ate abalala baavu era balowooza nti tebasobola kuwa bagenyi ebyo ab’oluganda abalala mu kibiina bye babawa. Kijjukire nti ekisinga obukulu si kwe kuba nti awaka waffe walungi nnyo, wabula kwe kuba nti wategekeddwa bulungi, wayonjo, era wanyuma okubeera.\n16, 17. Kiki ekiyinza okukendeeza ku kutya okusembeza abagenyi kwe tuyinza okuba nakwo?\n16 Bw’oba ng’otya okusembeza abagenyi, toli wekka. Omukadde omu mu kibiina ekimu mu Bungereza agamba nti: “Oluusi ofunamuko okweraliikirira nga weeteekerateekera abagenyi. Naye nga bwe kiri mu bintu byonna bye tukola nga tuweereza Yakuwa, essanyu n’emiganyulo bye tufuna nga tubakyazizza, bisingira wala okweraliikirira kwe tuba nakwo. Oluusi nfumba bufumbi caayi ne tunywera wamu n’abagenyi nga bwe tunyumya era tunyumirwa nnyo.” Ate era kirungi okufaayo okumanya ebikwata ku bagenyi bo. (Baf. 2:4) Kumpi buli omu ayagala okubuulirako abalala ebintu by’ayiseemu mu bulamu. Ekiseera kye tubeerako awamu n’abalala nga tubakyalidde, kiyinza okuba nga kye kyokka abalala mwe bayinza okutubuuliza ebitukwatako. Omukadde omulala agamba nti: “Okukyaza ab’oluganda ab’omu kibiina mwe nkuŋŋaanira kinsobozesa okweyongera okubategeera obulungi era nneeyongera okumanya ebibakwatako, nnaddala engeri gye baayigamu amazima.” Bwe tukyaza baganda baffe era ne tulaga nti tubaagala, kireeta essanyu lingi.\n17 Mwannyinaffe omu aweereza nga payoniya eyakyaza ab’oluganda abaali mu masomero g’ekibiina ag’enjawulo yagamba nti: “Mu kusooka nnali ntya kubanga we mbeera si wa bbeeyi ate nga n’entebe ze nnina nkadde. Mukyala w’omu ku bakubiriza amasomero ago yannyamba okuggwaamu okutya okwo. Yaŋŋamba nti, ye n’omwami we bwe baba bakola omulimu gw’okukyalira ebibiina, wiiki ze basingayo okunyumirwa zeezo ze bamala nga bali n’omuntu ow’eby’omwoyo ayinza okuba nga talina bintu bingi naye ng’alina ekiruubirirwa ng’ekyabwe eky’okuweereza Yakuwa n’obuteetuumako bintu bingi. Ekyo kyanzijukiza ebigambo maama bye yatugambanga nga tukyali bato. Yatugambanga nti: ‘Kisingako okulya enva endiirwa nga waliwo okwagalana.’” (Nge. 15:17) Leka okwagala kube nga kwe kukukubiriza okusembeza abagenyi, mu ngeri eyo tojja kutya.\n18, 19. Okusembeza abalala kiyinza kitya okutuyamba okweggyamu endowooza enkyamu gye tuba tubalinako?\n18 Endowooza gy’olina ku balala: Waliwo omuntu yenna mu kibiina akumalako emirembe? Mu kusooka omuntu oyo oyinza okuba nga bw’omutunuulira tomulabamu kalungi konna era singa tofuba kweggyamu ndowooza eyo eyinza okweyongerera ddala. Okuba nti engeri zo za njawulo nnyo ku z’omuntu omulala kiyinza okukulemesa kumukyaza. Oba omuntu ayinza okuba ng’alina kye yakukola emabega, era nga kizibu okukyerabira.\n19 Bayibuli ekiraga nti okusembeza abalala kituyamba okwongera okulongoosa mu nkolagana yaffe n’abalala ka babe balabe baffe. (Soma Engero 25:21, 22.) Okusembeza abalala kikendeeza ku butategeeragana obuyinza okubaawo wakati waffe n’abalala era kiyinza okumalawo endowooza enkyamu gye tuyinza okuba nayo. Kituyamba okulaba engeri ennungi omuntu gwe tukyazizza z’alina era ng’ezo ze ngeri Yakuwa ze yalaba n’amusembeza gy’ali. (Yok. 6:44) Okwagala bwe kukukubiriza okusembeza omuntu, era ng’ekyo omuntu oyo abadde takisuubira, kiyinza okubaviirako okufuuka ab’omukwano. Osobola otya okukakasa nti okwagala kwe kukukubiriza okusembeza abalala? Engeri emu ey’okukikolamu kwe kukolera ku kubuulirira okuli mu Abafiripi 2:3 awagamba nti: “Mu buwombeefu mukitwala nti abalala babasinga.” Okunoonya engeri baganda baffe ne bannyinaffe gye batusingamu, gamba nga mu kukkiriza, mu kugumiikiriza, mu butatya, oba mu ngeri endala ez’Ekikristaayo, kijja kutusobozesa okweyongera okubaagala n’okubasembeza mu maka gaffe.\nOKUBA OMUGENYI OMULUNGI\nAbo ababa bagenda okusembeza abalala bafuba okutegekera obulungi abagenyi baabwe (Laba akatundu 20)\n20. Lwaki tusaanidde okukiraga nti twesigika nga waliwo atuyise okumukyalira, era ekyo tukiraga tutya?\n20 Omuwandiisi wa zabbuli Dawudi yabuuza nti: “Ai Yakuwa, ani ayinza okukyala mu weema yo?” (Zab. 15:1) Mu kuddamu ekibuuzo ekyo, Dawudi yamenya ebintu ebitali bimu Yakuwa by’ayagala mu abo b’akyaza mu weema ye. Ekimu ku byo kwe kuba nti omuntu “atuukiriza by’asuubiza ne bwe kiba nga kimukosa.” (Zab. 15:4) Bwe tukkiriza okukyalira omuntu aba atuyise, tetusaanidde kumala gasazaamu nteekateeka eyo. Oyo aba atuyise ayinza okuba ng’afubye okututeekerateekera, ne kiba nti bwe tutagenda, okufuba kwe kuba kufudde busa. (Mat. 5:37) Abamu basazaamu okugenda eri omuntu eyabayita bwe wabaawo omulala abayita gwe balaba nti asinga ku oli eyasooka okubayita. Naye ekyo kiba kikolwa kya kwagala era kiraga nti tussa ekitiibwa mu balala? Omuntu bw’atuyita, tusaanidde okusiima kyonna ky’aba ategese. (Luk. 10:7) Bwe wajjawo embeera eziteebeereka nga tetusobola kugenda gye baatuyita, kiba kirungi okutegeeza oyo aba yatuyita, amangu ddala nga bwe kisoboka.\n21. Okugoberera empisa y’omu kitundu kitusobozesa kitya okuba abagenyi abalungi?\n21 Ate era kikulu okugoberera empisa y’omu kitundu. Mu bitundu ebimu abagenyi bagwa bugwi, ate mu bitundu ebirala basooka kuyitibwa. Mu bitundu ebimu abagenyi be baweebwa eby’okulya ebisingayo obulungi, ate mu bitundu ebirala abagenyi n’abawaka balya ku kijjulo kimu. Mu bitundu ebirala, abagenyi balina okubaako eby’okulya bye baleeta ne bigattibwa ku ebyo ababa babakyazizza bye bategese; ate mu bitundu ebirala abo ababa bakyazizza baba tebasuubira bagenyi kuleeta kintu kyonna. Mu bitundu ebimu omuntu bwe bamuyita omulundi ogusooka oba n’ogw’okubiri aba tasuubirwa kukkiriza kugenda. Kyokka ate mu bitundu ebirala omuntu bwe bamuyita n’agaana okugenda kiba kiraga nti tasiima. Ka tukole kyonna ekisoboka okulaba nti abo ababa batukyazizza baba basanyufu okutukyaza.\n22. Lwaki kikulu nnyo ‘okusembezeganyanga’?\n22 Leero n’okusinga bwe kyali kibadde, “enkomerero ya byonna esembedde.” (1 Peet. 4:7) Ekibonyoobonyo ekinene ekitabangawoko kinaatera okujja. Ng’embeera zeeyongera okuba embi kitwetaagisa okwagalana ennyo. Abakristaayo ffenna tulina okufuba okwoleka omwoyo gw’okusembeza abalala nga Peetero bwe yatukubiriza, era empisa ey’okusembeza abalala tejja kukoma.—1 Peet. 4:9.\nKikulu Okwoleka Omwoyo ogw’Okusembeza Abalala!


Chapter 4 Uganda yaggalwa mu bukyamu – kooti eragidde government ekole ku nsonga zakyo mu mwezi gumu – CBS FM\nChapter 4 Uganda yaggalwa mu bukyamu – kooti eragidde government ekole ku nsonga zakyo mu mwezi gumu\nMunnamateeka Nicholas Opio akulira ekitongole kya Chapter 4 Uganda\nKkoooti enkulu mu Kampala esazeewo eggoye; egambye nti government ya Uganda yakola kikyamu okuwera ekitongole kyóbwannakyewa, ekya Chapter 4 Uganda nga tesoose kunoonyereza.\nOmulamuzi Musa Ssekaana mu nnamula ye agambye nti okuggala ekitongole kino, kwalimu okupapirira; kubanga government yalina okusooka okunoonyereza n’okwekkaanya okwéssimba ku mirimu gy’ekitongole ekyo, nga tenakiggala.\nOmulamuzi Ssekaana awadde nsalesale wa mwezi gumu eri ekitongole kya Govt ekirungámya ebitongole byóbwannakyewa ekya NGO Bureau, okuwuliriza ensonga za Chapter4Uganda, era kizigonjoole mu mazima nóbwenkanya.\nNga ennaku zomwezi 18 August omwaka oguwedde; government ya Uganda ngéyita mu kitongole kyayo ekya NGO Bureau, yasooka kuggala ekitongole kyóbwannakyewa ekya Chapter 4 Uganda ekikulirwa munnamateeka Nicholas Opio, oluvannyuma eryoke ekinoonyerezeeko ku nkola y’emirimu gyakyo.\nChapter 4 Uganda; yaggalwa nébitongole ebirala 53 ebyóbwannakyewa, nga Govt erumiriza nti enkola zaabyo zikontana námateeka ga Uganda.\nGovernment ebirumiriza okulemwa okulaga ennyingiza zaabyo okumala ebbanga lya myaka 5 egiyise.\nWabula ekitongole kya Chapter 4 Uganda, nakyo kyasalawo okuddukira mu kooti nga kigamba nti ebintu byonna gpvernment byeyekwasa okukiggala kyali kyabituukiriza bulungi.